Жавоҳир Зокиров кастингдан ўтолмагани, фарзандларининг қизиқишлари ва Наргиз Зокированинг Ўзбекистонга қайтиши ҳақида - - - www.Voydoda.com - Скачать новинки музыки 2018 бесплатно -\nАвтор: Mirkarimoff / Дата: 21 Мар 2018 / Просмотров: 985\nЖавоҳир Зокировнинг кинодаги ролларини томоша қила туриб, у ҳақида бироз қўрс деган тасаввурга келиш мумкин. Тўғри, у шартаки, чўрткесар, аммо бунинг ортида тўғрисўзлик ва меҳр борлиги ҳам рост. Дилидаги тилида бўлган Жавоҳир Зокиров билан учрашар эканмиз, суҳбатимиз актёрнинг сўнгги ижодий ишлари борасида кечди...\n— Ҳозир ҳар қачонгидан ҳам ишингиз кўплигини биламиз, олдинда янги — “Тошкентим — онам” фильмининг премьераси. Ушбу фильм суратга олинаётгани ҳақида эшитдиг-у, лекин аниқ маълумотларни негадир сир тутдингиз...\n— Чунки бир ишни охирига етказмасдан у ҳақида бонг уришни ёқтирмайман. Айни кунларда “Тошкентим — онам” фильмининг премьерасига тайёргарликни бошладик. Ана энди, гапирсам ярашади. Режиссёр сифатида учинчи фильмимни тақдим этиш арафасидаман. Бироқ “Тошкентим — онам” муаллифлигимдаги илк йирик кинолойиҳа. Бу картина меҳр-оқибат ва муҳаббат мавзусида. Бу гапимни ўқиганларнинг “Яна ўша мавзуми?” дея энсаси қотиши мумкин. Лекин дунёга машҳур режиссёрлар ҳам бу мавзуга турлича ёндашиб, томошабиннинг эътиборини қозониб келган. Мен ҳам бу мўъжизавий ҳис-туйғуларни ўзимдан келиб чиққан ҳолда экранга олиб чиқишни истадим. Сценарий муаллифи, турмуш ўртоғим — Шаҳризод Ғуломова. У билан биргаликда ҳаётимиз давомида кўрган воқеаларни бадиийлаштириб фильм қилдик. Уни муносиб баҳолашади, деб умид қиламан. Энди фильмнинг номланишига келсак. Турли феъл-атвордаги қаҳрамонларнинг тақдири айнан пойтахтимиз — Тошкент билан узвий боғлиқ. Энг қизиғи, томошабинлар биринчи марта экранда ҳаётдаги Жавоҳирни кўришади. Яъни, мен фақат режиссёрлик билан чекланмадим (кулади). Шунингдек, фильмда машҳур актёр Фарҳод Маҳмудов билан ҳам яқиндан “танишишлари” мумкин. Яъни, Фарҳод ҳам фильмда ўзини “ўйнади”.\n— Адашмасак, “Меҳмонхона” сериали билан ҳам бандсиз...\n— Муаллиф Нурилла Аббосхон сериалнинг иккинчи мавсумида айнан мени тасаввур этган ҳолда сценарий ёзган экан. Қаҳрамонимнинг характери жуда қизиқ. Аввал салбий образда бўлиб, кейин воқеалар ривожида яхши томонга ўзгариб боради. Сериал ва ундаги ролим ҳақида фақат шуни айтишим мумкин. Чунки айрим сабабларга кўра, ҳозирча, тасвирга олиш ишлари тўхтатилган. Аммо умид қиламанки, тез кунда яна давом эттирамиз.\n— Бир неча ой олдин Россиянинг “Первый канал” буюртмасига биноан суратга олинган “Олтин Ўрда” сериалида ҳам суратга тушганингизни эшитдик...\n— Ушбу сериал ҳақида шунчаки гапириб ўтиш нотўғри, назаримда. Режиссёр, актёрлар ва умуман ижодий гуруҳнинг ҳар бир аъзоси ҳақиқий профессионаллар эди. Улар қаторида мен ҳам бўлганимдан жуда хурсандман. Тарихий-фэнтези жанрида суратга олинган фильмни томоша қилиб, турли даврларда рўй берган воқеаларга гувоҳ бўлишингиз мумкин.\n— Фильмда мунажжим ролидасиз. Фикрингизча, нега айнан сизни танлашди?\n— Рости, ўзим ҳам билмайман. Лекин бунга осонликча эришганим йўқ. Киносиновга фақат учинчи гал борганимдагина режиссёр ва продюсер мени ролга тасдиқлашган. Шунча қийинчиликларга қарамай, бу лойиҳада иштирок этганимдан хурсандман.\n— Чет элликлар билан ҳамкорлик қилганингизда, уларнинг ўзбек киноси ҳақидаги фикри билан ҳеч қизиққанмисиз?\n— Хорижлик режиссёр ва продюсерларнинг актёрларимизга бўлган қизиқиши жуда кучли. Афсуски, улар бизнинг аксарият картиналаримизга юқори баҳо беришмайди. Лекин менимча, ривожланиш бор. Вақти-соати етиб, ўзбек киноси ҳам дунё миқёсига чиқишига ишонаман.\n— Аксарият актёрларнинг орзуси — тарихий образларни гавдалантириш. Сиз “Мирзо Улуғбек. Осмон тоқига қўйилган нарвон” фильмида Абдуллатиф ролини ижро этдингиз...\n— Ҳозир саволингизни эшита туриб этим жимирлаб кетаётганини сездим. Чунки бу фильм ва роль мен учун жуда қадрли. Режиссёр Баҳодир Йўлдошев ва Голливуд актёрлари билан биргаликда мароқ билан ишладик. Фильм ҳақида ҳамма гапириб, кетма-кет хабарлар чиқди-ю, лекин негадир яна жим бўлиб қолишди. Премьерани мен каби иштиёқ билан кутаётган инсон бўлмаса керак. Чунки қаҳрамонимни гавдалантиришда жонимни бериб ишладим, юрагимдан ўтказган ҳиссиётларимни ҳозир тушунтириб беролмайман. Фильмни томоша қилгач, мени яхшироқ тушунсангиз керак. Шунинг учун келинг, бу кино ҳақида премьерадан сўнг гаплашамиз...\n— Ижодий фаолиятингизни хонандаликдан бошлаб, бугун бу йўналишда камнамосиз...\n— Фаол хонанда бўлиш учун молиявий томондан жуда бақувват инсон бўлишингиз керак. Mенинг ижодга бўлган қарашим ҳозирги баъзи хонандаларникидан фарқ қилади. Бугун тингловчиларга ёқса-ёқмаса, “Рейтингни ушлаб туриш керак. Тўйларим камайиб кетмасин”, деб куйлашяпти. Мен бундай қилолмайман. Қўшиқ юракдан чиқиши шарт.\n— Илк қўшиқларингизни “Болалар” гуруҳида куйлагансиз. Ҳеч кимга сир эмас, гуруҳ асосчиси, Ўзбекистонда хизмат кўрсатган артист Руслан Шарипов. Бугун Руслан ака билан муносабатларингиз қандай?\n— Ростини айтишим керак, Руслан билан кўришмаганимизга анча бўлди. Ўтган йили интернетда унинг суратларини кўриб, кўнглим оғриди. Кучли иқтидор эгаси шундай аянчли аҳволга тушиб қолганидан жуда хафа бўлдим. Биласизми, машҳурликни кўтариб юриш осон иш эмас. Ҳамманинг тилига тушган пайтда тарқалган гап-сўзларни енгиб ўтиш учун иродаси бўшлик қилди, деб ўйлайман. Лекин бу вазиятда унинг оиласи ва энг асосийси турмуш ўртоғи дастак бўлиши шарт. Айнан улар, бегоналар тош отганда ёки миш-миш тарқатганда, Русланнинг ёнида туриб, унга далда бўлганда, қўллаб-қувватлашганда ҳозирги ҳолат юзага келмасмиди, балки... Ахир ҳар бир буюк эркак ортида, буюк аёл туради, деган гап бекорга айтилмаган-ку?!\n— Нега бугун узоқлашиб кетдингиз?\n— Сабаби оддий. Ҳамма ўз ташвишидан ортмай қолди. Ҳатто баъзида яқинларим билан ҳам кўришишга имкон бўлмайди. Шунинг учун мендан хафа бўлиш ўринсиз, деб ўйлайман.\n— Ўзбек хонандаларининг ижодини кузатиб турасизми?\n— Улуғбек ва Жаҳонгир Отажоновларнинг қўшиқлари ёқади. Жаҳонгир концертига таклиф этган эди, ишлар билан бўлиб, боролмадим. Унинг жонли ижрода куйлашини ҳурмат қиламан.\n— Яна кимларнинг концертида меҳмон бўлгансиз?\n— 2001 йил “Истиқлол” санъат саройида яккахон концерт дастуримни тақдим этганман. Фонограммада куйлагандим, ўшанда. Концерт якунига етгунча, ўзим ҳам тамом бўлай дегандим. Саҳнага чиқиб ёлғондан, ўзимни худди қўшиқ куйлаётгандек тутганимни ҳазм қилолмай, виждоним қийналган. Чунки аслида, фонограммани жиним суймайди. Шу сабаб ҳам бугунги концертларга бормайман. Майли, мини-дискни қўйиб, куйлашсин, кимдир буни ўзига эп кўрар, лекин шунга яраша чипталар нархини 5-6 баробарга арзонлаштиришсин. Ахир, фонограмма томошаси учун юз минг сўмлаб пул тўлаш нотўғри-ку? Бундай хонандаларга фақат инсоф сўрайман...\n— Қариндошингиз Наргиз Зокирова бугун Россия эстрадасининг кўзга кўринган ижодкорларидан. Лекин интервью беришни ёқтирмайди...\n— Наргиз бугун фақат мен билан гаплашиб турибди. Иши кўп, гастроль сафарлари кундан-кунга кўпайиб бормоқда. Ўзбекистонга нега келмаётгани сабаби ҳақида эса ўзи гапиргани маъқул, бу ҳақда мен гапиришим ноўрин. Бироқ шу кунларда уни Ўзбекистонга қайтариш ҳақида ўйлаб юрибман. Унинг концерт дастуридан юртдошларимиз ҳам баҳраманд бўлишларини истайман. Уринишларим бесамар кетмаса, албатта, у билан кўришасиз...\n— Жавоҳир ака, жаҳлингиз тез эканини биламиз. Бундай пайтларда сизни ким ҳовурингиздан тушира олади?\n— Фақат турмуш ўртоғим ва фарзандларим.\n— Фарзандларингиз ҳам улғайиб қолишди, уларнинг қизиқишлари ҳақида гапириб берсангиз.\n— Кенжатойимиз Саид Карим ҳақиқий санъаткор. Рафиқам иккимиз унинг ҳаракатларини кўриб, ҳозирдан келажакда қайси касбни эгаллашини билиб турамиз. Аслида мен унинг опера хонандаси бўлишини истайман. Унинг йўғон овозини эшитсангиз, ўзингиз ҳам бунга амин бўласиз. Яқинда қизимга кинода роль ижро этасанми, десам, рад этди. Негадир, болаларим тенгқурлари сингари экранга чиқишга қизиқишмайди, бошқаларнинг кўзидан йироқ бўлишни исташади.\n— Ўғлингизнинг қайси жиҳатлари сизни ҳайрон қолдиради?\n— У жуда эрка. Ўзини эркин тутишга ўрганган. Атрофимиздагиларнинг айтишича, уни жуда талтайтириб юборганмиз. Балки шундайдир, билмадим... Ҳали кичкина деб унча қаттиққўллик қилмасдим. Бироқ энди секин-секин чегаралар қўйиляпти. Чунки келажакда айнан шу эркалиги учун ҳаётда қийналиб қолишини истамайман.\n— 45 ёшдасиз. Бугун ҳаётий қарашларингиз ўзгардими?\n— Кўп нарсалар ўзгарганини сезяпман. Масалан, бу дунёда оила ва фарзандлардан муҳим ҳеч нарса йўқлигини тушуниб етдим. Иш, санъат, бойлик, машҳур инсон бўлиш ҳаммаси аҳамиятсиз, аслида. Инсон фақат яқинларининг ёнида, уларнинг қалбида бўлиши керак. Қолганлари иккинчи даражали. Биласизми, болалигимда ота-онам кўп ишлашарди. Шунинг учун кўп вақтим бувимнинг уйида ёки улар билан биргаликда гастроль сафарлари, тасвирга олиш майдончаларида ўтган. Бугун мен бундай қилмаяпман. Бўш вақт топдим дегунча оиламга, болаларимга эътибор бериб, биргаликда вақт ўтказамиз ва доим шундай бўлади. Ҳаётим давомида қўлимдан келганча уларга ёрдам беришни ният қиламан.\n— Суҳбат сўнггида ижодий режаларингиз билан бўлишсангиз.\n— “Тошкентим — онам” премьерасидан сўнг яна янги фильм устида иш бошлайман. Ниятим, уни бутун МДҲ давлатларида намойиш этиш...\n— Ишларингизда омад!


Венесуэладаги давлат сектори ходимлари Petro миллий криптовалютасида ижтимоий нафақалар олишни бошлайдилар. Шундай қилиб, ҳукумат гиперинфляцияни енгишга ҳаракат қилмоқда, дея таъкидламоқда «Секрет фирмы».\n2020 йилда инфляция даражаси 2959,8 фоизни ташкил этган. Мамлакат раҳбарининг сўзларига кўра, нафақаларни Petro’га ўтказиш мамлакатда молиявий ва иқтисодий барқарорликни таъминлашга ёрдам беради.\nAввалроқ, Венесуэла парламенти мамлакатда ўсиб бораётган қашшоқликка қарши курашиш учун миллий криптовалютадан фойдаланишни таклиф қилган эди. Депутатлар Petro’га нисбатан асосий иш ҳақи даражасини индексация қилишни режалаштирган. Токенларнинг нархи нефть, олтин, темир ва олмос нархларига боғланади.\nҲозирча қонун лойиҳаси қабул қилинмаган. 2020 йил апрель ойида Венесуэла ҳукумати фермерларга кредитларни миллий криптовалютада тақсимлашга қарор қилган эди. Жами бўлиб кичик агросаноат корхоналарига 1 млн гектардан ортиқ майдонларга экиш учун 650 минг Petro ажратилган (ўша пайтдаги курс бўйича тахминан 40,2 млн доллар). —\nКиритилди: 16:55 04.05.2021. Ўқилди: 976 марта. Фикрлар сони: 0 та.


Бугун оқшоми. Мажбуран «Андижон полкаси»га ўйнайдиган андижонликлар, ўқувчиларни уриш «зарарсизлиги»ни айтган Хатирчи ҳокими, ядро уруши хавфидан огоҳлантирган Лавров – Bugun.uz\nЖамият, Жаҳон - 21:00 · 26.04.2022\nБугун оқшоми. Мажбуран «Андижон полкаси»га ўйнайдиган андижонликлар, ўқувчиларни уриш «зарарсизлиги»ни айтган Хатирчи ҳокими, ядро уруши хавфидан огоҳлантирган Лавров\n«Inkuzart» Коррупцияга қарши курашиш агентлиги биноси деворига антикоррупцион граффити чизиб кетди. Агентлик рассомнинг ишини қўллаб-қувватлади.\nТошкент шаҳрида жадидлар, бензин нархи ошишига қарши, «UzAuto Motors»нинг турнақатор навбатлари (иккиси ўчириб ташланган) ва Амир Темурнинг туғилган кунига чизилган стрит-артлари билан танилган шахсини очиқламасликни истаётган «ўзбек Бенксиси» яна бир ижтимоий граффити чизди. Бу сафар у коррупцияга аталган ижтимоий граффитини Яккасарой туманидаги Коррупцияга қарши курашиш агентлиги биноси деворига чизиб кетди.\nУнда Ғафур Ғулом қиссаси асосида суратга олинган «Шумбола» фильми қаҳрамони қоп (ҳа, бу ўша «чириган олмалар»нинг қопи) кўтариб кетаётгани акс эттирилган. Қопда «Corruption», яъни коррупция деб ёзилган.\nБир ухлаб туриб ишга келса, ишхонаси ҳовлисининг деворида мана шундай стрит-арт пайдо бўлиб қолган агентлик директори Акмал Бурхонов ҳам қўллаб-қувватлаб, Telegram каналида изоҳ қолдирди (амалдорнинг замонавийлигига шубҳа йўқ, лекин, мободо ушбу граффитини ўчиртирганда ҳам нақд «балога қоларди»).\nУнинг сўзларига кўра, «Шумбола»нинг «қопи»дан тезроқ қутилсак, мамлакатнинг олдига қўйилган мақсадларга шунча тез эришилади. Агентлик муаллифнинг ижодий ғоясини қўллаб-қувватлайди.\n«Биз ҳар куни коррупция балосидан тезроқ қутулиш, юртимиз ривожига ўз ҳиссамизни қўшишга ҳаракат қиламиз. Бироқ, коррупция иллати ҳанузгача елкамизда оғир юк бўлиб қолмоқда.\nБу юкдан қанча тез қутулсак, олдимизга қўйилган мақсадларга шунча тез эришамиз. Бунинг учун нафақат Коррупцияга қарши курашиш агентлиги, балки аҳолининг барча қатламлари фаол иштирок этишлари, кўмаклашишлари керак.\nАгентлик мазкур граффити муаллифи @inkuzart’нинг ижодий ғоясини ва шу каби коррупцияга нисбатан муросасизликка қаратилган креатив ёндашувларни доимо қўллаб-қувватлайди», — дейилади хабарда.\n«Бир-икки шапалоқ билан ҳеч нима бўлмайди. Мана мендан яхшигина ўқитувчи чиқади». Хатирчи ҳокими ўқувчиларни уриб ўқитиш кераклигини айтди.\nНавоий вилояти Хатирчи тумани ҳокими Сайфиддин Низомов мажлис пайтида мактаб ўқитувчиларига болаларни керак бўлса, уриб ўқитиш кераклигини таъкидлади. Ҳоким болани мажбурлаб ўқитиш кераклигини, ўқувчилардан у талаб қилгандек қилишини айтиб, ўзидан яхшигина ўқитувчи чиқишини гапирди (қаранг-а?! Навоийда шундай ҳокимимиз бор экан, биз билмай юрган эканмиз!).\nҲокимнинг сўзларига кўра, ҳамма нарса етарли, аммо ўқитувчилар талабни қаттироқ қилиши керак. Уйга вазифа қилмаган ўқувчига танбеҳ берилса, кейин ўзгариш бўлади (ҳоким, педагог, нотиқ, абюзер.. ие, узр).\nХатирчи тумани ҳокимлиги ахборот хизмати ушбу аудио бўйича тушунтириш берди. Унга кўра, туман ёшларининг олий таълим муассасаларига кириш кўрсаткичи паст бўлгани сабабли ҳоким таълим сифати паст бўлган мактаб раҳбарларига айрим тавсиялар берган. Лекин, қарангки, ижтимоий тармоқларда бу бошқача танқид қилинган (балки ҳазиллашгандир, деган яхши гумонда бўлишни ҳам билмайсизлар, хеҳ, блогерларей!).\nТуризм ва маданий мерос вазирига ўринбосарлар тайинланди.\nПрезидентнинг тегишли қарори билан вазир Азиз Абдуҳакимовга 3 йўналишда ўринбосарлар тайинланди:\nБахтиёр Ибрагимов халқаро туризмни ривожлантириш, ички ва зиёрат туризми масалалари бўйича ўринбосар;\nНусратилла Зикриллаев инвестициялар, туризм кластерлари ва лицензиялаш масалалари бўйича ўринбосар;\nБотиржон Шаҳриёров вазирнинг оммавий тадбирлар ва маданий мерос масалалари бўйича ўринбосарлари лавозимларига тайинланди.\n«Илмимиз йўқ, билмимиз йўқ, китоб ўқимаймиз, музейларга бормаймиз». Ўзбекистонда мавжуд 122 та музей салоҳиятидан фойдаланилмаяпти.\nЎринбосарларга эга бўлган туризм ва маданий мерос вазири Азиз Абдуҳакимов Президент ўтказган видеоселектордан мамлакатдаги музейлар сабаб танқид қилинди. Қайд этилишича, Ўзбекистонда мавжуд 122 та музей салоҳиятидан фойдаланилмаяпти. Музейларда 2,5 миллиондан ортиқ ашё сақланиб, 112 мингтаси нафақат мамлакат, балки жаҳон миқёсида ноёб ҳисобланади.\nШу боис бугун Абдуҳакимовга янги ўринбосарлар – Бахтиёр Ибрагимов, Нусратилла Зикриллаев, Ботир Шахриёровни тайинладим», — деди Президент.\nШавкат Мирзиёев, шунингдек, вилоят ҳокимларининг туризм бўйича ўринбосарларига тўхталди. Унинг сўзларига кўра, бу борада фақатгина Қорақалпоғистон, Андижон, Бухоро, Фарғона вилоятлари ҳокимлар ўринбосарлари яхши ишлаяпти, қолганлари «ҳали уйғонгани йўқ».\n«Ҳамма рақсга тушсин»: Шуҳрат Абдураҳмонов (ҳақиқий) андижонликларга «Андижон полка»сига рақс тушиш бўйича топшириқ берди. Видеоселекторда бу масалага ҳам тўхталди.\nАндижон вилояти ҳокими Шуҳрат Абдураҳмонов раислигида ўтказилган ҳокимлик соатида «Андижон полкаси» куйи ва рақсининг юбилей ёши муносабати билан аҳолига топшириқ берди. Ҳоким топшириғига асосан тузилган хабарнома 25 апрель куни имзоланган.\nВилоят раҳбари «Андижон полькаси» куйи яратилганининг 100 йиллиги ҳамда «Андижон полькаси» халқ рақс ансамбли ташкил этилганининг 65 йиллигини нишонлаш мақсадида махсус топшириқ берган. Буни минг марта эшитгандан, бир марта кўрган яхши.\nФото: Telegram / @bugunuzlive\nЮқоридаги хабарноманинг учинчи қисми ҳаммасиданда қизиқ: барча бошқарма, ташкилот, муассаса ва идоралардан ʼАндижон полкасиʼ ойлиги бўйича ўтказилаётган тадбирлар юзасидан ҳар ҳафта жума куни соат 15:00 га қадар фотоальбом ҳамда ёзма ахборот топшириш сўралган.\nҚизиқ-қизиқ. Аммо Андижон учун унчалик ҳам ҳайратланарли ҳодиса эмас. Бу фаол блогерларни ҳам унчалик таажубга солмади. Ҳатто Telegram’даги «Нугманов Live» каналида бундай қарорлар нафақат Андижон, балки бошқа вилоятлар, амалдорлар учун ҳам «бегона» эмаслиги ҳақида ёзилди.\n«Mr.Freeman» Telegram канали админи эса бу воқеадан кейин эски бир (қадрдон) видеони улашди. Яхшиси, ўзингиз кўринг.\n«Bugun.uz» колумнисти Ҳабибулло Мўйдинов ҳам бу мавзуга ўз карикатураси билан муносабат билдирди.\nШавкат Мирзиёев раислигида ўтказилган видеоселекторда бу масалага бошқа томондан — жиддийроқ кўриб чиқилди. Унда «Андижон полькаси» рақсини UNESCO номоддий маданий мерос рўйхатига киритиш ташаббуси илгари сурилди.\n«Андижон полкаси» ҳар жиҳатдан жаҳон маданий мероси деб аташга лойиқ эканлиги, уни UNESCO номоддий маданий мерос рўйхатига киритиш бўйича таклиф бериш ташаббуси ўртага ташланди. Давлат раҳбари ушбу ташаббусни қўллаб-қувватлади.\nМуҳим хабар: ўзбекистонликлар Рамазон ҳайити муносабати билан 5 кун дам олади. Лекин, ҳурматли абитуриентлар, биз ҳам Олий таълим вазирлиги вакилининг гапларига қўшиламиз: «Тўхтамасдан тайёрланишни маслаҳат берамиз, бошқа нима деймиз».\n«Бу жиддий»: Лавров ядро уруши хавфи борлигидан огоҳлантирди.\nЛавров нутқида январда «ядро бешлиги» мамлакатлари ядро қуролидан фойдаланишга йўл қўйилмаслигини тасдиқлаганини эслатган.\n«Бу бизнинг принципиал позициямиз. Биз шундан келиб чиқамиз. Мен хавфлар ҳақиқатан ҳам мавжуд бўла туриб, уни сунъий равишда оширишни хоҳламасдим. Чунки бундай бўлишини хоҳловчилар жуда кўп. Ҳақиқатан бу жиддий хавф, уни эътибордан четда қолдириб бўлмайди», — деган Россия ташқи ишлар вазири.\nҚозоғистоннинг биринчи президенти Нурсултон Назарбоев расман «мустақил Қозоғистоннинг асосчиси»га айланади.\nҚарор мамлакат президенти Қосим-Жўмарт Тўқаев топшириғига биноан ҳозирда Конституцияга ўзгартиришлар киритиш устида ишлаётган ишчи гуруҳ томонидан қабул қилинган. Шундан сўнг Назарбоевнинг янги мақоми мамлакатнинг янгиланган Конституциясидан жой олади. Бу ҳақда ишчи гуруҳ аъзоларидан бири, юридик фанлар доктори Ермек Абдрасулов маълум қилган.\n«Чунки сиз кўрган мавжуд объектив фактларни бутун дунё кўриб турибди, бу Конституциямизда мустаҳкамлаб қўйилади», —деган Абдрасулов.


Лукашенко Беларусда уруш нимадан бошланиши мумкинлигини айтди | Qalampir.uz\nЛукашенко Беларусда уруш нимадан бошланиши мумкинлигини айтди\nОлам\t08 Июль 16:38 5907\nБеларусь Президенти Александр Лукашенконинг таъкидлашича, замонавий шароитда уруш ташқи тажовуз билан эмас, балки Беларусда тартибсизлик ўрнатиш учун одамларнинг “онгини йўқ қилиш” билан бошланиши мумкин. Бу ҳақда давлат раҳбари бугун, 8 июль куни Минскда олий ҳарбий ўқув юртлари битирувчилари ва катта офицерлари билан учрашувда айтиб ўтди.\n“Назарий жиҳатдан биз урушга тайёргарлик кўрмаяпмиз. Сизлар яхши тушуниб турибсизки, уруш ташқи тажовуз билан бошламайди, у ичкаридан одамлар онгини бузиш билан бошланади. Уруш мамлакатимизда тартибсизликларни уюштиришдан бошланади ва агар керак бўлса, кейинроқ хорижий қўшинлар ҳам киради. Биз бу ҳақда гаплашгандик, мана шу бизнинг миллий хавфсизлик концепциямизнинг моҳиятидир”, дейди Беларусь раҳбари.\nБеларуснинг Ғарб давлатлари билан муносабатлари мамлакатда бўлиб ўтган 2020 йилги президентлик сайловларидан сўнг ёмонлашди. Ўша сайловда Александр Лукашенко 80,1 фоиз овоз билан 6-марта ғалаба қилди.\nСайловдан сўнг мамлакатда рухсатсиз оммавий норозилик намойишлари бошланди. Улар тартибсизликлар билан боғлиқ бўлиб, ҳуқуқни муҳофаза қилиш органлари ходимлари томонидан махсус техника ва махсус воситалар ёрдамида бостирилди.\nФото: Минскдаги оммавий намойишлар\nЖорий йилнинг 11 февраль куни Беларусь Давлат хавфсизлик қўмитаси мамлакатда вазият барқарорлашганини эълон қилди. Республикада бир қатор мухолифат раҳбарларига қарши жиноий ишлар қўзғатилган, жумладан ҳокимиятни эгаллашга чақириш, экстремистик тузилмани яратиш, давлат ҳокимиятини конституцияга зид равишда қўлга киритиш фитнаси ва террористик ҳаракатга уриниш.\nБеларусь расмийлари мамлакатдаги норозилик намойишлари чет давлатлари томонидан мувофиқлаштирилаётганини бир неча бор таъкидлаган. Лукашенко Ғарбни республикадаги вазиятга бевосита аралашишда айблади, нотинчлик АҚШ томонидан бошқарилаётгани ва европаликлар америкаликлар билан “бирга ўйнаётганини” таъкидлади.\nБундан ташқари, Лукашенко мустақил республикани йўқ қилишни истаган ташқи кучлар Беларусда “рангли инқилоб”ни амалга оширишга уринганини қайд этди.\nСайловдан кейин Беларусь ва Ғарб давлатлари ўртасидаги муносабатлар кескин ёмонлашди. Европа Иттифоқи, Буюк Британия, АҚШ, Канада ва бошқа бир қатор давлатлар расмий Минскни сайлов натижаларини қалбакилаштиришда айблаб, аста-секин мамлакат расмийларига, шунингдек айрим корхоналарга қарши санкцияларни жорий этди.\nМинск Европа Иттифоқи Беларусь Лукашенко\n29 Июль 11:10 45042\n30 Июль 08:27 44213\n31 Июль 13:36 28960\n30 Июль 16:43 26790\n30 Июль 16:56 25312


Намозхонлар узоқ муддатларга қамалди\n30 ноябр 2020, Тошкент вақти: 01:42\nБухоро вилояти жиноят ишлари суди қашқадарёлик 14 намозхондан бирини амнистия асосида суд залидан озод этди, қолганларига 16 йилдан 20 йилгача бўлган муддатларга қамоқ жазоси белгилади.\nСуд жараёнини кузатган Ўзбекистон инсон ҳуқуқлари альянси вакили Абдулла Тожибой ўғли суд 25 февраль куни ҳукм чиқарганини билдирди.\n“Бекмурод Юсуповга 20 йил, Хидировга 19 йил, Исмоиловга 18 йил, қолган 9 судланувчига 16 йилдан қамоқ жазоси берилган. Фақат Асад Турсуновга амнистия қўлланиб, озодликка чиқарилган”,- деди А.Тожибой ўғли.\nНамозхонлардан бири, шаҳрисабзлик 21 ёшли Худоёр Исоқов ўн олти йилга озодликдан маҳрум қилинди. Худоёр Россияда 1,5 йил давомида ишлаб, Қашқадарёга қайтиб келганидан икки ҳафта ўтиб, 2007 йилнинг 5 сентябрида Қашқадарё вилояти миллий хавфсизлик бошқармаси ходимлари томонидан ҳибсга олинган.\n“Россиядан келганига ўн тўрт кун бўлганди, МХХ ходимлари, нега Россиядан келгандан кейин бизга учрашмадинг, дея олиб кетди ва шу бўйи ҳибсга олди”,- дейди Худоёрнинг отаси Мансур Исоқов.\nАдвокат Руҳиддин Комиловнинг “Озодлик”ка билдиришича, ўн тўрт намозхон Жиноят кодексининг конституциявий тузумига тажовуз қилиш ва тақиқланган диний ташкилотга алоқадорлик каби ўнга яқин моддаси бўйича айбланган.\n“ Қашқадарё вилоятининг Шаҳрисабз шаҳри ва Шаҳрисабз туманида яшовчи ўн тўрт фуқаро Жиноят кодексининг 155, 159, 161, 244 ва бошқа моддалари, жами ўнга яқин модда бўйича айбланди. Уларнинг энг кичиги 20 ёшда, каттаси 43 ёшда. Уларнинг айримлари ўтган йилнинг август ойида, баъзилари сентябрь ойида ҳибсга олинган. Судланувчилар турли вақтда ҳисбга олиниб, уларга очилган жиноят ишлари бирлаштирилган. Лекин нима сабабдан битта ишга бирлаштирилганига ҳайронман. Судланувчиларнинг кўпчилиги ҳатто бир-бирини танимайди ҳам. Энг қизиғи шундаки, тергов натижаларига кўра, улар “Жиҳодчилар” номли янги диний экстремистик оқимга алоқадорликда айбланмоқда. Эътибор қилинг, улар ваҳҳоббийлик ёки “Ҳизб ут-таҳрир” ҳаракатига алоқадорликда эмас, балки “Жиҳодчилар” янги оқими аъзолари сифатида қайд қилинмоқда”,- деди адвокат.\nСудланганларнинг ягона айби намозхон экани бўлганини айтади 21 ёшли Худоёрнинг отаси Мансур Исоқов.\n“Ўғлим жиноятчи эмас. У ҳеч қандай жиноят қилгани йўқ. Унинг ягона айби намозхон эканида. Оила аъзоларимиз барчаси намозхон. Ота-онам ҳам намозхон, ўзим 45 ёшдаман, намоз ўқийман, фарзандларим ҳам намозхон. Намоз ўқиш жиноят эмас-ку, ахир”,- дейди М.Исоқов.\nСудланувчилар ўн кун давомида апелляция тартибида шикоят қилиш ҳуқуқига эга.


"Манчестер Юнайтед" учун бешта футболчи / CHAMPIONAT.asia\n09:33У кетмайди. Жозе Моуриньо “МЮ”да камида 2021 йилгача қолади 1 09:16Пеле ЖЧга асосий даъвогар қайси жамоа эканлигини маълум қилди 7 09:00“Челси”га “Рома” ҳимоячиси керак 0 09:00Отабек Нарзуллаев: “Кейинги тақдиримни қайси жамоа билан боғлашим ушбу ҳафтада аниқ бўлади” 6 08:37Унга ҳам харидор бор. Миньолега Италиядан харидор чиқди 9 08:20“Наполи” ҳимоячиси Рияд Марезни ортда қолдириб, Жазоирнинг 2017 йилдаги энг яхши футболчиси бўлди 2 08:02Пауло Дибала 1,5 ой майдонга туша олмайди 4 07:57“Қизилқум” собиқ футболчиларини ортга қайтармоқда 9 07:32У тўхтади. Расман Роналдиньо фаолиятини якунлаганини маълум қилди 26 07:16Испания кубоги. “Барселона”нинг беш нафар ўйинчиси Каталония дербисида майдонга туша олмайди 7 07:05Анхель Ди Мария: Мессига жаҳон чемпиони бўлишига ёрдам беришни хоҳлайман 5 02:00Olamsport: Истоминнинг ўйини учун превью, афсонавий Бьорндален “Олимпиада-2018”га бормайди ва бошқа хабарлар 3 01:49Венгер нима учун четлатилганди? 9 01:10“Интер” Рафинья Алканатара учун 20 миллион таклиф қилди, аммо... 1 01:00Спортчилар ижтимоий тармоқларда 9\n"Манчестер Юнайтед" учун бешта футболчи\n06 янв 16:10\nРоссиянинг "СЭ" нашри барча мусобақаларда қийналаётган "Манчестер Юнайтед"га январь ойидаги трансфер бозорида харид қилиш учун бешта футболчини таклиф қилмоқда.\nАндер ЭРРЕРА (24 йил, ярим ҳимоячилар, "Атлетик")\nТахминий трансфер нархи – 30 миллион фунт\nҚобилиятли баскни "МЮ" август ойидаёқ сотиб олмоқчи бўлганди, аммо барчаси ҳал бўлган бир вақтда трансфер ойнасининг сўнгги кунида барчаси барбод бўлганди. Эррера 2012 йил март ойида "Атлетик" сафида "Юнайтед"ни Европа лигасидан чиқариб юборганда назарга тушганди.\nДэвид Мойес жамоасига айни пайтда яхши ярим ҳимоячи жуда зарур. Майкл Кэррик 32 ёшга тўлди, яқиндагина жароҳатини тузатган футболчи барчасини бир ўзи қила олмайди. Том Клеверли ўз имкониятларидан паст даражада ўйнамоқда. Фил Жонс ҳимояда кўпроқ керак. Андерсоннинг клубда эканини кўпчилик ёдидан чиқариб ҳам юборди. Оғир касалликдан тузалган Даррен Флетчердан мўжиза кутиш ғалати. Шу боис "МЮ" босслари ёзни кутиб ўтирмай Эррерани ҳозирни ўзида сотиб олишса яхши бўлармиди?\nЯнн М’ВИЛА (23 ёш, ярим ҳимоячи, "Рубин")\nТахминий трансфер нархи – 10 миллион фунт\nАгар Эррерани сотиб олишни имкони бўлмаса барчага таниш франциялик футболчи "Юнайтед"га ас қотиши мумкин. Ҳа, М’Вила фамилияси "Ливерпуль" билан боғланаётганди, у ҳатто декабрь ойи бошида "Эвертон"га қарши дербига ҳам келганди, аммо нима учун уриниб кўрмаслик керак?\nТўғри бу футболчи у қадар машхур эмас, бу йил уни жароҳатлар ҳам қийнаб қўймоқда. Аммо М’Виланинг қобилиятли эканига шубҳа йўқ. У ўзининг имкониятлари билан жаҳоннинг энг кучли таянч ярим ҳимоячиларидан бирига айлана олади. Франциялик футболчи қийин дамларни бошдан кечираётган "Рубин"да қолишни истамаса керак.\nИван РАКИТИЧ (25 ёш, ярим ҳимоячи, "Севилья")\nТахминий трансфер нархи – 12 миллион фунт\n"МЮ"да муаммолар фақат марказда эмас ҳужумларни ташкил этишда ҳам бор. Ўз вақтида Алекс Фергюсон буни тушуниб "Интер"дан Уэсли Снайдерни сотиб олмоқчи бўлганди. Уэйн Руни бир вақтнинг ўзида ярим ҳимояда ҳам, ҳужумда ҳам ўйнай олмайди. "Юнайтед"нинг сўнгги вақтлардаги барча ҳужумлари бир хил чиқмоқда: Антонио Валенсии қанотдан тўпни жарима майдонига узатади, у ерда эса кимдир тўп киритишга уринади.\nРакитич эса "Юнайтед"нинг ўйинига ўзгача руҳ ва ностандарт ҳаракатлар қўшиши мумкин. Хорватиялик футболчини "Севилья"да севишади, аммо унинг савияси Андалусия клубидан ўсиб кетиб бўлди.\nМуҳаммад САЛОҲ (21 ёш, ҳужумчи, "Базель")\nТахминий нарх – 15 миллион фунт\n"МЮ" ҳужумни ҳам кучайтириб олса ёмон бўлмасди. Робин ван Перси даволанмоқда, ёзда клубдан кетиши ҳам мумкин. Руни, эса юқорида ёзилганидек барчасига улгура олмайди. Дэнни Уэлбек ва Хавьер Эрнандес билан мавсумни ўтказиб бўлмайди.\nШу боис нима учун Салоҳга эътибор қаратмаслик керак? Мисрлик футболчи ўтган мавсумда Европа Лигаси доирасидаги "Тоттенхэм" ва "Челси"га қарши ўйинларда ўзини ёрқин намойиш эта олганди, уни кўпчилик ўтган ёздаёқ Англияда кутганди. Аммо футболчи "Базел"да қолди ва бу сафар Чемпионлар лигасида ўзини кўрсата олди. Тезкор ва техникаси кучли, Салоҳ "МЮ"нинг ҳужумдаги ўйинига ўзгача яратувчанлик олиб келиши мумкин. Айниқса у британ клубларига қарши қандай ўйнашни билади.\nЭсекиэль ГАРАЙ (27 ёш, ҳимоячи, "Бенфика")\nТахминий трансфер нархи – 16,5 миллион фунт\nЯхши марказий ҳимоячилар ҳеч қачон ортиқчалик қилмайди айниқса ҳозирги "МЮ"га. Рио Фердинанднинг фаолияти якунланиб бормоқда, Неманья Видич ҳам қаримоқда, Жонни Эванс, Крис Смоллинг ва Жонс билан бирга узоққа бориб бўлмайди. Уларга кучли ва стабил бўлган шерик керак.\nХудди Гарайга ўхшаган. Аргентиналик футболчи жисмоний томонлама кучли, ўйинни яхши уқий олади, биринчи пасни жуда яхши бера олади. Албатта баъзида у хатоларга йўл қўяди, аммо йиллар ўтгани сари бу ўз жойига тушиб кетиши керак.\nГарай ёздаёқ "МЮ"да пайдо бўлиши мумкин эди, аммо ўша вақтда шахсан Мойеснинг ўзи бу трансфердан воз кечганди. Бу қарор хато бўлганга ўхшайди. Бироқ хатони тўғрилаш учун январь ойида вақт бор.\nНарзулла Сайдуллаев таржимаси.


Шимолий Корея қитъалараро баллистик ракета синови ўтказди\n17 апрел 2021, Тошкент вақти: 07:29\nШимолий Корея телевидениеси 4 июль куни дунëнинг исталган нуқтасини нишонга олишга қодир қитъалараро баллистик ракета муваффақиятли синовдан ўтказилганини эълон қилди.\nБу ҳақдаги хабарда айтилишича¸ Hwasong-14 русумидаги ракета 39 минутдан сўнг 2¸800 километр баландликдаги нишонни уришга муваффақ бўлган.\nҒарб экспертлари¸ бу синовни Шимолий Корея тарихидаги энг муваффақиятли ракета синови экани ва ўрта масофадаги нишонни уришга қодир бу ракеталар бемалол Аляскагача келишини тахмин қилмоқда.\nЖанубий Корея ҳарбийлари ракетанинг 930 км масофани учиб ўтиб¸ Япония иқтисодий зонаси яқинида Япон денгизига қулаганини билдирди.\nЯпония Бош вазири Шинзо Абе Шимолий Корея ракета дастурини тўхтатишга қаратилган дипломатик уринишларни кучайтиражагини билдирди:\n- Япония АҚШ ва Жанубий Корея билан биргаликда Шимолий Кореяга нисбатан халқаро босимни кучайтириш устида ишлайди. Шунингдек мен Хитой ва Россия президентларини бу жараëнда конструктивроқ роль ўйнашга чақираман¸ деди Токио ҳукумати раҳбари.\nБу синовга Twitter орқали муносабат билдирган АҚШ президенти Дональд Трамп Шимолий Кореянинг энг яқин ҳамкори Хитойни “бу бемаъниликка биратўла барҳам бериш учун қаттиқ босим қилиш”га чақирди.


Музейларга соат 22:00 гача ишлаш ҳуқуқи берилди - президент қарори - 31.05.2022, Sputnik Ўзбекистон\nМузейларга соат 22:00 гача ишлаш ҳуқуқи берилди - президент қарори\nЎзбекистонда музейлар фаолияти - янги замонавий музей концепцияси асосида ишлашга ўтади. Бунинг учун Тошкент музейлари хорижий мутахассислар ёрдамида... 31.05.2022, Sputnik Ўзбекистон\nТОШКЕНТ, 31 май — Sputnik. Ўзбекистондаги давлат музейларига 1 июлдан бошлаб соат 22:00гача ишлаш ҳуқуқи берилади. Бу ҳақида президентнинг “Музейларда хизматлар соҳасини ривожлантириш чора-тадбирлари тўғрисида”ги қарорида айтиб ўтилган.Янги қарорга кўра музейлар фаолиятида қўйидаги ўзгаришлар бўлиши кутилмоқда:Шунингдек, музейлар фаолиятини такомиллаштириш бўйича Республика ишчи гуруҳи тузилдади ва унинг асосий вазифаси қуйидагилардан иборат бўлади:Ундан ташқари, 2023 йил 1 апрелга қадар:Президент қарори билан, шунингдек, музей коллекцияларини малакали мутахассислардан ёрдамида тўлиқ хатловдан ўтказиш ҳамда йилига 100га яқин Интернет ва ижтимоий тармоқлар учун мўлжалланган аудиовизуал тарғибот материаллари тайёрлаш белгиланган.\nпрезидент, президент қарори, музей\n11:58 31.05.2022 (янгиланди: 12:01 31.05.2022)\nЎзбекистонда музейлар фаолияти - янги замонавий музей концепцияси асосида ишлашга ўтади. Бунинг учун Тошкент музейлари хорижий мутахассислар ёрдамида реконструкция қилинади.\nТОШКЕНТ, 31 май — Sputnik. Ўзбекистондаги давлат музейларига 1 июлдан бошлаб соат 22:00гача ишлаш ҳуқуқи берилади. Бу ҳақида президентнинг “Музейларда хизматлар соҳасини ривожлантириш чора-тадбирлари тўғрисида”ги қарорида айтиб ўтилган.\nЯнги қарорга кўра музейлар фаолиятида қўйидаги ўзгаришлар бўлиши кутилмоқда:\nМузейларда ўзбек халқи ва давлатчилиги тарихи, Биринчи ва Иккинчи Ренессанс даврлари, буюк алломалар ҳаёти ва фаолиятига оид экспозициялар ташкил қилинади;\nДавлат музейларида ихтисослаштирилган реставрация лабораториялари ташкил қилинади;\nНоёб музей ашёлари ва коллекцияларининг репликацияларини тайёрланади ва сотувга чиқарилади;\nМузейлар соҳасида халқаро ҳамкорлик кенгайтирилади;\n2022 йил 1 июлдан бошлаб: давлат музейларига ҳар куни соат 22:00 гача ишлаш ҳуқуқи берилади;\nЎзбекистон тарихи давлат музейи, Темурийлар тарихи давлат музейи, Ўзбекистон давлат табиат музейи биноларини (Туркиялик малакали компанини жалб этган ҳолда) замонавий реконструкция қилинади, рақамлаштирилади ва янги экспозициялар яратилади;\nШунингдек, музейлар фаолиятини такомиллаштириш бўйича Республика ишчи гуруҳи тузилдади ва унинг асосий вазифаси қуйидагилардан иборат бўлади:\nянги замонавий музей концепциясини ишга тушириш,\nимконияти чекланган шахслар учун қуйлайлик яратиш,\nзамонавий архитектура ва дизайн, ланшафт ечимларидан фойдаланиш,\nмузей ашёларини ишончли сақлаш\nтуристларга хизмат кўрсатиш\nУндан ташқари, 2023 йил 1 апрелга қадар:\nМиллий музей фонди давлат электрон каталогини тўлиқ шакллантириш ва самарали юритиш;\nМиллий музей фонди давлат электрон каталогида ноёб музей ашёларининг юқори сифатдаги фотосуратлари ва 3D кўринишларини жойлаштириб, уларни монетизация қилиш тизимини йўлга қўйсин;\nМиллий музей фонди давлат электрон каталогининг маданий бойликларнинг халқаро қидирув тизимлари, ҳуқуқни муҳофаза қилувчи органлар ва электрон хизматлар маълумот базалари билан интеграция қилинишини таъминласин.\nПрезидент қарори билан, шунингдек, музей коллекцияларини малакали мутахассислардан ёрдамида тўлиқ хатловдан ўтказиш ҳамда йилига 100га яқин Интернет ва ижтимоий тармоқлар учун мўлжалланган аудиовизуал тарғибот материаллари тайёрлаш белгиланган.


Маслаҳат беринг, илтимос! - Динда саволим бор\nХозирги вақтда: 21 окт 2019, 03:04\nМаслаҳат беринг, илтимос!\nПост Савол » 13 март 2017, 16:07\nАссаламу алайкум, Устоз! Аллоҳ дин йўлида қилаётган ишларингиздан рози бўлсин. Қимматли вақтингизни олганим учун узр сўрайман. Устоз, саволим: Қиз турмушга чиқаётган вақтда куёв тарафдан: «Қачонки чет элга чиқсам ўзим билан олиб кетаман» деб ваъдалар билан олса, тўйдан кейин эса ваъдасини бузса ва «Шариатда қасамни бузса бўлади», деса тўғри бўладими? Ҳақиқатдан эр хоҳлаганида ваъда бузишга ҳақлими? Ахир қиз тараф шу ваъдаларга ишониб берганку қизини(ҳозирда қиз қарши, «Агар шу ваъдалар бўлмаганда бу никоҳга рози бўлмаган бўлардим», деган фикрда). Агар шундай бўлса, унда биз кимга ва қай ҳолатларда ишонишимиз мумкин? Мўминлар ваъдасини бузиши жоиз бўлса, унда Расулуллоҳ соллаллоҳу алайҳи васалламдан: «Мунофиқнинг аломати учтадир: қачон гапирса ёлғон гапиради, ваъда берса ваъдасини бузади, омонатга хиёнат қилади», деб келтирилган ҳадис қайси маънода назарда тутилган? Жавобингиз учун раҳмат!\nЖавоб: Маслаҳат беринг, илтимос!\nПост Одинахон Муҳаммад Юсуф » 13 март 2017, 16:08\nВа алайкум ассалом. Ваъда бошқа нарса, қасам бошқа нарса. Турмуш ўртоғингиз ичган қасамини бузиши мумкин, аммо берган ваъдасини буза олмайди. Ваъдага вафо қилиш шарт. Ҳадисда шу нарса айтилган. Никоҳ ақди устидаги келишувлар шартлашиш дейилади. Сиз саволда ёзганингиз каби, бирор шарт қўйган бўлсангиз, ўша ишни талаб қилишга ҳақлисиз. Валлоҳу аълам.\nҲозир форумда: рўйҳатдан ўтган фойдаланувчи йўқ va 11 меҳмонлар\nМавзу - Маслаҳат беринг, илтимос!


Дунёнинг юзлаб мамлакатларида минглаб марта миллионлаб ададларда нашр этилган бу автобиографик китобни XX асрнинг буюк менежерларидан бири, ишлаб чиқаришда оқим-конвейер йўлини жорий этган, АҚШ автомобиль саноатининг “отаси”, миллиардер Ҳенри Форд ёзган.\nФорд ҳаётининг тилсимлари, муваффақиятининг сирлари ҳақида кўплаб асарлар битилган. Бу китоб унинг ўзи ёзган, ёрқин, тимсолли, қатъият ва илҳом билан битилган асардир.\nФорднинг бу ҳаётномаси тарихий қимматидан ташқари, бугун ҳам ислоҳотлар ўтказаётган ва ўз иши ҳамда ҳаётини ижодий ўзгартиришга чоғлаган иқтисодчилар, инженерлар, конструкторлар, руҳшунослар, социологлар, бизнес ташкилотчилари ва раҳбарлари, ҳаётда муваффақиятга эришаман деган ҳар бир одам учун долзарб асардир.\nУ - адашди, касодга учради ва қайта бойиди, патентлар учун судланди, рақобатда ютди-ютқазди. Американи Буюк депрессиядан олиб чиқди ва энг узоқ вақт давомида иқтисодий барқарорликни сақлаб қолган шахс сифатида инсоният тарихига кирди. У истеъдодли кашфиётчи, моҳир иш бошқарувчи ва энг зукко бизнесмен!\nҲенри Форд 1911 йилда дунёни ўзгартирди. Ҳозирги кунда заводларда кенг қўлланиладиган конвейер, иш вақтини қисқартириш, энг кам ойлик иш ҳақи, 5 кунлик иш ва кўплаб ишлаб чиқариш методлари айнан шу инсон томонидан илк маротаба қўлланилди.\nУнинг ғоялари ва ишлаб чиқаришни ташкил қилиш усуллари тадбиркорнинг ўзи томонидан ёзилган "Менинг ҳаётим" китобидан ўрин олган.\nМаҳсулот коди: Mening hayotim\nБетлар сони: 298\nСерияси: Менинг ҳаётим\nҲенри Форд, Henry Ford, Генри Форд\nДао фазилатлар китоби\nҚадимги хитой донишманди Лао-зи ниҳоятда тақводор инсон бўлган. Манбаларда узоқ умр кўриб, юз ёшдан ..\nСоциологларнинг ҳисоб-китобларига қараганда, ХХ асрнинг биринчи шахси Альберт Энштейн бўлса, иккин..


16:01 / 23.12.2017 2183 pdf Ўқиш режими + -\nСийрат илми олимларининг таъкидлашларича, Қурайш кофирлари Расулуллоҳ соллаллоҳу алайҳи васалламни қатл қилишга келишганлар. Бу ёвуз ниятларини амалга ошириш учун у зотнинг уруғлари – Бану Ҳошим ва Бану Муттолибдан рози бўлиб, Пайғамбар соллаллоҳу алайҳи васалламни ўзларига топширишни талаб қилганлар. Бану Ҳошим ва Бану Муттолиб бу талабга рад жавобини берганлар.\nАна шундан кейин мушриклар Муҳаммад мустафо соллаллоҳу алайҳи васалламга, мусулмонларга ҳамда Бану Ҳошим ва Бану Муттолибга тазйиқни яна ҳам кучайтиришга иттифоқ қилганлар. Улар билан олди-сотди қилмаслик, сулҳ тузмаслик, қиз олиб, қиз бермаслик, улар билан бирор алоқа қилмасликка аҳдлашганлар. Бу аҳдноманинг кучини ошириш ва қаттиқ таъкидлаш учун уни ёзма равишда қилиб, ёзувни Каъбаи Муаззаманинг ичига осиб қўйишган.\nБу ишнинг бошланиши пайғамбарликнинг еттинчи йили, Муҳаррам ойида бўлган. Қурайш шу тариқа қамал ва алоқа узишни эълон қилганидан кейин Муҳаммад мустафо соллаллоҳу алайҳи васаллам мусулмонлар ҳамда Бану Ҳошим ва Бану Муттолиб уруғлари аъзолари Бану Муттолиб дарасида қамалда қолганлар.\nҚамалда қолганлар мисли кўрилмаган қийинчиликларга дучор бўлдилар. Маккага савдо карвони келганда Пайғамбар соллаллоҳу алайҳи васалламнинг саҳобаларидан бирор киши болалари учун «қут лаа ямут» (ўлмайдиган даражадаги емиш) олмоқчи бўлиб борса, ҳеч ким унга бирор нарса сотмас эди. Абу Жаҳл ва унга ўхшашлар савдогарларга «Баҳони оширинглар, мусулмонлар бирор нарса сотиб олмасинлар», дер эдилар. Қамалдагилар очликдан дарахтларнинг илдизи ва баргини ейишга ҳам мажбур бўлдилар.\nШу тариқа кунлар, ҳафталар ва ойлар ўтиб бораверди. Қамалдагиларнинг аҳволи борган сари оғирлашарди. Қурайшликларнинг эса тазйиқи ортиб борарди. Расулуллоҳ соллаллоҳу алайҳи васаллам бўлсалар Исломга даъватни кучайтирар эдилар.\nМана, қамал ўзининг учинчи йилига кирди. Аҳвол ўша-ўша. Ҳеч бир енгилликнинг дараги йўқ. Бир куни Пайғамбар соллаллоҳу алайҳи васаллам амакилари Абу Толибга Қурайшнинг аҳдномаси зулм ва жабрдан иборат бўлгани учун Аллоҳ таоло уни қуртга егизиб юборганининг хабарини бердилар.\nШунда Абу Толиб у зотга қараб:\n«Бунинг хабарини сенга Роббинг бердими?» деди.\n«Ҳа», дедилар Расулуллоҳ соллаллоҳу алайҳи васаллам. Бу гапни эшитгандан сўнг Абу Толиб қавмидан бир гуруҳ одамларни олиб, қурайшликларнинг олдига борди. Уларга ўзини худди шартларга рози бўлгандек қилиб кўрсатиб, аҳдномани олиб келишларини сўради. Улар Каъбаи муаззаманинг ичидан аҳдномани олиб келишди. Аҳднома ўроғлик ҳолида турар эди. Абу Толиб тўпланганларга қараб:\n«Менинг жияним хабар бердики (у менга ҳеч ёлғон гапирган эмас), Аллоҳ таоло сизларнинг саҳифангизга қуртни мусаллат (соҳиб) қилибди. У аҳдномадаги жабр ва қариндошлик алоқаларини узиш ҳақидаги барча нарсани еб битирибди. Агар гап у айтаётгандек бўлса, кўзингизни очинглар ва ёмон ниятингиздан қайтинглар. Аллоҳга қасамки, биз ҳаммамиз ўлиб кетсак ҳам, уни сизларга топширмаймиз. Агар айтаётгани ботил бўлса, биз ўз соҳибимизни сизга топширамиз, уни нима қилсангиз, ўзингизнинг ишингиз», деди.\n«Сен айтган гапга розимиз», дедилар улар.\nАҳдномани очдилар. Унда «Бисмикаллоҳумма» деган ёзувдан бошқа ҳеч нарса қолмай, қурт еб қўйган эди. Содиқул масдуқ бўлган Муҳаммад мустафо соллаллоҳу алайҳи васаллам айтганларидек чиқди.\nАммо қурайшликлар Абу Толибга «Бу жиянингнинг сеҳри», дедилар-да, душманликларини яна ҳам зиёда қилдилар.\nКофирларнинг ичида ҳам баъзи инсофлилар ўзларича бу ноҳақликдан норози бўла бошладилар. Биринчи бўлиб Ҳишом ибн Амр ибн Робийъа қамални қоралаб, гапира бошлади. У ўз қавмида обрўга эга одам эди. Аста-секин баъзи бир мурувватли, инсофли кишиларга нисбатан бўлаётган ишнинг адолатсиз эканлигини, одамгарчиликка тўғри келмаслигини тушунтира бошлади. Унинг фикрига Зуҳайр ибн Умайя, Матъим ибн Адий, Абул Бухтирий ибн Ҳишом ва Замъа ибн ал-Асвадлар бирин-кетин қўшилдилар. Улар беш киши бўлганларидан кейин ўзаро келишиб, шартномани бузишга аҳдлашдилар.\nБу ишни биринчи бўлиб очиқ эълон қилган одам Зуҳайр ибн Умайя бўлди. У ўзаро аҳдномани бузишга келишилган куннинг эртасига одамлар тўпланиб турган жойга борди-да:\n«Эй Макка аҳли! Бану Ҳошимлар ҳалокатга учраб турсалар ҳам ўзимиз еб-ичиб, кийиниб юраверамизми!? Уларга ҳеч нарса сотилмай, улардан ҳеч нарса сотиб олинмай турилаверадими!? Аллоҳга қасамки, ушбу золимона аҳднома йиртиб ташланмагунча ўтирмайман!» деди. Абу Жаҳл гапга аралашган эди, фойда бермади. Шунда Матъим ибн Адий ўрнидан туриб бориб, аҳдномани олди ва йиртиб ташлади. Шу билан уч йил давом этган золим қамал охирига етди.\nУламоларимиз қамал ҳодисаси, Ҳабашистон ҳижрати, ҳазрати Умарнинг Исломга киришлари каби ишларнинг қайси бири олдин бўлганлиги ҳақида кўпгина баҳслар юритганлар.\n09:26 / 23.12.2017 2693\n16:08 / 23.12.2017 2094\n2289 17:06 / 25.01.2019\n1954 14:05 / 24.11.2019\n1520 15:25 / 02.07.2019\n1569 14:09 / 06.10.2019


Кремль: АҚШ Россияда қайси дипломатларни қолдиришни ўзи ҳал қилиши керак\n15:13 / 31.07.2017\nРоссия президенти матбуот котиби Дмитрий Песковнинг маълум қилишича, АҚШ Россияда қайси дипломатлар ва дипваколатхонанинг бошқа ходимлари ишлашда давом этишини ўзи ҳал қилиши мумкин. Бу ҳақда «Газета.ru» хабар бермоқда.\n«Бу АҚШнинг танлови бўлади. Путин гапирганида, бу дипломатлар ва техник ходимлар эканини айтганди. Гап фақатгина дипломатлар ҳақида бормаяпти, бундай кўп дипломатлар йўқ. Гап дипломатлар ҳақида ҳам, нодипломатик мақомга эга шахслар ҳақида ҳам», - деди Песков Россияни ким тарк этишини қайси томон аниқлаши ҳақидаги саволга жавоб қайтариб.\nАввалроқ Россия президенти Владимир Путин мамлакатнинг АҚШга қарши жавоб чоралари сифатида Россияни 755 нафар америкалик дипломат тарк этиши ҳақида маълум қилганди.


Эрон қарорини ўзгартирмоқчи эмас\n17 май 2022, Тошкент вақти: 13:42\nЭрон президенти Маҳмуд Аҳмадийнажодга кўра, халқаро ҳамжамиятнинг Теҳронга қилаётган босими ислом республикасининг ўз ядровий дастурини давом эттириш борасидаги қатъиятини янада мустаҳкамлашга хизмат қилмоқда.\n- Қудратли давлатлар баёнотлар эълон қилиб, декларация ва резолюциялар қабул қилишлари мумкин. Бироқ бу каби ҳаракатлар билан Эрон халқи тараққиёти ва бу ердаги қурилиш ишларини тўхтата оламиз, деб ўйламанг, - деди Маҳмуд Аҳмадийнажод давлат телевидениеси орқали намойиш қилинган мурожаатида.\nЭрон раҳбари ўз чиқишида, шунингдек, Барак Обаманинг ўзгаришлар олиб келишга ваъда бергани, бироқ оҳир оқибат ушбу ваъдаларни бажара олмаганини таъкидлади.\n2009 йилнинг январ ойида АҚШ президенти лавозимига киришган Барак Обама Эрон билан дипломатик алоқаларни яхшилаш борасида уринишлар қила бошлади. Эрон ўз ядровий дастури борасида халқаро ҳамжамият билан ҳамкорлик қилишдан бош тортгандан сўнг, Вашингтон расмий Теҳронга нисбатан янги жазо чоралари қўллаш чақириғи билан чиқди.


Volvo: автомобилни ҳайдовчисиз бошқариш тизимлари машина нархини салкам 15 минг долларга қимматлаштиради\n17:52 / 19.05.2016\nAutocar интернет порталининг ёзишича, автомобилларни ҳайдовчисиз бошқариш тизими транспорт воситаларининг нархини камида 10 минг фунт стерлинг (14500 АҚШ доллари)га қимматлашишига олиб келади. Швециянинг Volvo автомобилсозлик компанияси техник мутахассиси Эрик Коэлин шундай фикрда.\nҲайдовчисиз машиналар келажагига бағишланган Лондон анжуманида иштирок этган Коэлиннинг айтишича, машина нархлари бутловчи қисмларни ишлаб чиқариш ҳажмига боғлиқ бўлиши табиий. Бироқ бундай автомобиль учун камида 9 та камера, шунча радар ва ИК-диапазонли лазер қурилмаси ҳам лозим. У маълумотларни бешта ўта кучли компьютерга узатади.\nКоэлиннинг қайд этишича, компанияларни хавфсизлик билан боғлиқ масалалар ташвишга солмоқда. Улар ҳар қандай кутилмаган ҳодисаларни эътиборга олишни хоҳлашади.\nVolvo’нинг автоном бошқарув технологияси Drive PX платформаси негизида барпо этилган. У инфратузилмаларга боғлиқ бўлмай, автомобилга ўрнатилган датчиклар ёрдамида ҳаракатланади.


Рамзан Қодиров террорчиларни учувчисиз қурилмаларга боғлаб, ИШИД марраларига улоқтиришни таклиф этди » Ўзбекистон янгиликлари – Zamin.uz\n18-11-2015 | 10:48\nZAMIN.UZ / Дунё / 18 Ноябр 2015 года1 587\nЧеченистон раҳбари Рамзан Қодиров террорчиларни суд ва терговсиз жазолашни таклиф этди. Бу ҳақда у «ВKонтакте» ижтимоий тармоғидаги саҳифасида маълум қилган. «Террорчиларни қўлга олинганидан сўнг «Иблис давлати» (Чеченистонда ИШИД шундай аталади) марраларига ҳужум қиладиган учувчисиз қурилмаларга боғлаб, ҳамкорлари устига улоқтиришни таклиф қиламан. Ҳеч қандай суд мажлислари керак эмас», — дея таъкидлайди Қодиров. Чеченистон раҳбари фикрига кўра, ҳуқуқ-тартибот идораларининг ходимлари A321 самолёти бортидаги теракт ташкилотчиларини қидиришга асосий эътиборни қаратиши лозим. «Улар муддати чекланмаган энг шафқатсиз ва кўргазмали жазога лойиқ. Қаерда яширинганларидан қатъи назар — Саҳройи Кабирдами, Антарктидами, албатта, қўлга олиниши зарур», — дея ҳисоблайди Рамзан Қодиров. Эслатиб ўтамиз, олдинроқ Россия президенти Владимир Путин A321 лайнерини портлатган террорчиларни сайёранинг исталган нуқтасида топиб, жазолашга ваъда берганди. Манба: Daryo.uz\nЎқишни тавсия қиламиз Қодиров A321 ҳалокати айбдорларини хоҳ Саҳрои Кабирдан, хоҳ Антарктидадан бўлса-да топишга чақирди\nРамзан Қодиров ўз маошини 10 фоизга камайтирди\n13:44 / 11-03-2015\n18:02 / 10-03-2015


Qalampir.uz - Қорайган бананнинг фойдаси борми?\nҚорайган бананнинг фойдаси борми?\n10:22, 04.08.2017 Бу қизиқ\nМутаҳассисларнинг фикрича, қорая бошлаган банан таркибида саратон ҳужайраларини бартараф этувчи модда мавжуд!\nБананни ҳамма севиб истеъмол қилади. Аммо қанақа банан фойдалироқ — сариқ пўстлими, кўкишроғими ёки тураверганидан қорайиб, анча юмшаб қолганими?\nГап шундаки, бананнинг пишмагани ўта пишиб кетганидан нафақат мазаси билан балки таркибий жиҳати билан ҳам фарқ қилади. Диетолог-мутаҳассисларнинг таъкидлашича бананнинг турли муддатдаги ҳолати истеъмолчи организмига турлича таъсир қилади.\nЖумладан, ўта пишиб кетган, аниқроғи пўсти қорайган банан таркибий жиҳатдан анча юмшоқ ва жуда ширин таъмли бўлади. Бунга сабаб муддати ўтгани сайин банан таркибидаги углевод ва сахароза моддалари эриб, оддий ширин массага айланади. Мутаҳассисларнинг фикрича, маҳсулот шу ҳолатида турли витамин ва микроорганизмларга бой тез хазм бўлувчи хусусиятга эга бўлади.\nЭнг асосийси, қорая бошлаган банан таркибида саратон ҳужайраларини бартараф этувчи модда мавжуд!\nБундан ташқари, ўта пишган банан таркибида кучли антиоксидант ҳосил бўлади. Қорайган бананни истеъмол қилиш организмни ҳар қандай инфекция билан курашиш қобилиятини ошириб, иммун тизимини мустаҳкамлайди.\nШундай экан, муддати ўтиб, қорая бошлаган бананни ташлаб юборманг. Унинг таркибидаги моддалар жонингизга — жон, қонингизга — қон бўлиб хизмат қилади.\nТеглар:Қорайган банан Мутаҳассислар\nКрасноярскда кафе портлади


Finance.uz - Оилавий тадбиркорлик – фаровонлик омили\nМуҳтарам Президентимиз раҳномолигида истиқлолнинг илк йилларидан мамлакатимизда ўз ақли ва салоҳияти билан тадбиркорлик фаолияти билан шуғулланаман деган инсонни қўллаб-қувватлашга алоҳида эътибор қаратила бошланди. Бу йўналишда, аввало, бозор иқтисодиётининг асоси бўлган хусусий мулк устуворлигини мустаҳкамлайдиган барқарор қонунчилик базаси, уни жадал амалга ошириш учун қулай ишбилармонлик муҳити яратилди.\nБугун кичик бизнес ва хусусий тадбиркорлик наинки ички бозорни рақобатбардош ва сифатли махсулотлар билан таъминлаш, балки давлат экспорт салоҳиятини ошириш, янги иш ўринлари яратиш, аҳоли даромадларини ҳамда турмуш фаровонлигини оширишда муҳим омил бўлмоқда.\nДавлатимиз раҳбарининг 2015 йил 15 майдаги “Хусусий мулк, кичик бизнес ва хусусий тадбиркорликни ишончли ҳимоя қилишни таъминлаш, уларни жадал ривожлантириш йўлидаги тўсиқларни бартараф этиш чора-тадбирлари тўғрисида”ги Фармони бу борадаги ишларни янги босқичга кўтарди.\nБу жараёнда яхши бир тушунча ҳам шаклланди: оилавий тадбиркорлик. 2012 йил 27 апрелда қабул қилинган Ўзбекистон Республикасининг “Оилавий тадбиркорлик тўғрисида”ги Қонунига мувофиқ, оилавий тадбиркорлик — оила аъзоларининг даромад олиш мақсадида амалга оширадиган ташаббускорлик фаолияти. У иштирокчиларнинг ихтиёрий асосда, юридик шахс ташкил этган ёки ташкил этмаган ҳолда амалга оширилиши мумкин.\nОилавий корхонанинг бирмунча афзаллик ва қулайликлари бор. Хусусан, оилавий корхона иштирокчиларига мулк ҳуқуқи асосида тегишли бўлган турар жойларни улардан оилавий корхона фаолиятида фойдаланиш мақсадида яшаш учун мўлжалланмаган жойларга айлантириш талаб қилинмайди. Оилавий корхона ўзи ишлаб чиқарган маҳсулотни нақд пуллик ва нақд пулсиз ҳисоб-китоб бўйича реализация қилиши, маҳсулотини реализация қилиш у ишлаб чиқарилган жойда амалга оширилиши мумкин. Оилавий корхона турар жойдан бир вақтнинг ўзида унда истиқомат қилган ҳолда фаолият юритган тақдирда, коммунал инфратузилма хизматлари ҳақини тўлаш аҳоли учун белгиланган тарифлар бўйича амалга оширилади.\nШунингдек, оилавий корхоналар қонун ҳужжатларида белгиланган тартибда ягона солиқ тўловини тўловичиси ҳисобланади. Уларга кичик тадбиркорлик субъектлари учун қонун ҳужжатларда назарда тутилган солиқ имтиёзлари, преференциялар ва кафолатлар тадбиқ этилади. Оилавий корхонанинг фойдаси солиқлар ва бошқа мажбурий тўловлар тўланганидан кейин унинг иштирокчилари тасарруфига ўтади ҳамда унга солиқ солинмайди. Оилавий корхона ўзи ишлаб чиқарган халқ бадиий ҳунармандчилиги ва амалий санъати буюмларини сотувидан олинган тушум бўйича ягона солиқ тўловини тўлашдан қонун ҳужжатларида белгиланган тартибда озод қилинади. Бу каби енгилликларнинг берилиши аҳолининг тадбиркорлик билан шуғулланишга бўлган қизиқиши янада ортишига, янги иш ўринлари яратилишига ва аҳоли бандлиги таъминланишига хизмат қилади.\nБугун юртимизда оилавий табиркорлик билан шуғулланиб, юқори натижаларга эришаётган юртдошларимиз кўп. Тошкент шаҳрининг биргина Яккасарой туманида 57 та оилавий корхоналар самарали фаолият юритмоқда. Шулардан кўплари кичик тадбиркорлик субъектлари учун қонун ҳужжатларда назарда тутилган солиқ имтиёзлари, преференциялар ва кафолатлардан фойдаланиб келмоқда. Тадбиркорлар солиқ имтиёзлари эвазига ҳосил бўлган қўшимча маблағларни фаолиятни янада кенгайтиришга сарфламоқда.\n“LATOFAT TEKSTIL” оилавий корхонасида тикилаётган кийим-кечак маҳсулотлари замонавийлиги ва юқори сифати билан ўз харидорини топган. Тадбиркор Латофат Қодирова раҳбарлик қилаётган корхона дастлаб икки тикув машинаси билан иш бошлаган бўлса, бугун импорт ўрнини босувчи, рақобатбардош маҳсулот ишлаб чиқараётган тикувчилик тармоғига айланди. Корхона салоҳиятини оширишда маҳалла фаолларининг маслаҳати ва кўмаги, оилавий тадбиркорликка берилаётган имтиёзлар муҳим омил бўлаётир. Айни пайтда 5 нафар ёшлар меҳнат қилаётган корхонада маҳаллий хомашёдан катталар, аёллар ва болалар учун 10 дан зиёд турдаги кийим-кечаклар тикилмоқда.\n– Юз фоиз пахта ва ипак матодан тайёрланаётган маҳсулотларимиз сифати хорижникидан асло қолишмайди, – дейди Л.Қодирова – Биз билан ҳамкорлик қилиш истагида бўлган савдо марказлари, дўконлар сони ортиб бормоқда. Оилавий тадбиркорлик бизга кенг имкониятлар яратди. Янги тармоқларни йўлга қўйишимизда солиқ соҳасидаги қатор имтиёз ва қулайликлар қўл келаётир. Айни пайтда бу ерда тайёрланаётган маҳсулотларга хориждан ҳам таклифлар тушмоқда.\nМамлакат тараққиёти аҳолининг қандай шароитларда меҳнат қилаётгани, олаётган даромади, турмуш фаровонлиги билан ўлчанади. Шу маънода юртимизда амалга оширилаётган ижтимоий-иқтисодий янгиланишлар, чуқур ислоҳотлар фуқароларнинг яхши яшаши, тинч ва фаровон ҳаёт кечиришига, инсон омилига қаратилган. Турмуш ободлиги эса, энг аввало, оиланинг иқтисодий аҳволига, даромадига боғлиқ. Юртимизда оилавий тадбиркорликнинг ривожланиши, уларга берилаётган имтиёз ва қулайликлар замирида ҳам аҳоли турмуш фаровонлигини ошириш, иқтисодиётни юксалтириш ва кўплаб янги иш ўринлари яратиш мақсадлари мужассам.


Нур томон йӯл--853 - Parstoday\nНур томон йӯл--853\nсентябр 25, 2019 20:04 Asia/Tashkent\n«Зуммар" муборак сураси 54-58-ояти карималарининг шарҳи.\nДастлаб “Зуммар” муборак сураси 54-55- ояти карималарининг тиловатига қулоқ тутамиз:\nСизга азоб келишидан олдин Роббингизга қайтинг ва Унга таслим бўлинг. Сўнгра сизга ёрдам берилмас. (54) Сизга ўзингиз сезмаган ҳолда тўсатдан азоб келиб қолишидан олдин Роббингиздан сизга туширилган энг гўзал нарсага эргашинг. (55)\nӮтган суҳбатимизда Аллоҳнинг раҳмат ва мағфирати барча бандаларни қамраб олади, деб айтган эдик. Бу ояти карималарда таъкидланишича, Илоҳий раҳматга эришишнинг йӯли иккита:\nГуноҳлардан тавба қилиб, Аллоҳга қайтиш.\nИлоҳий таълимотга эргашиш.\nБу ояти карималарда Аллоҳнинг лутфу иноятига умид қилишга чақирилиш билан бирга Худонинг қаҳр-ғазаб ва жазоси ҳам эслатилади. Бунда ӯтган гуноҳларидан тавба қилмай, ёвуз амалларини давом эттирган киши азобга гирифтор бӯлиши таъкидланади. Булар кутилмаганда кишини ӯз домига туширадиган дунёвий ҳамда ӯлимдан сӯнг юз берадиган ухровий азоблардир.\nҲақиқий тавбанинг белгиси қалбнинг Аллоҳ кӯрсатмаларига сӯзсиз таслим бӯлишидир.\nТавбани кечиктирмаслик керак, зеро ӯлимнинг келиш вақтини ҳеч ким билмайди.\nИнсон қалбан таслим бӯлиш билан бирга солиҳ амаллар ҳам қилиши лозим.\nДунёда яхши ишлар кӯп, аммо инсоннинг умри ва имкониятлари чеклангандир. Шу сабабли яхши ишларнинг энг яхшисини танлашимиз лозим.\nЭнди “Зуммар” муборак сураси 56-ояти каримасининг тиловатига қулоқ тутамиз:\nЖон: «Аллоҳ ҳақида йўл қўйган камчиликларим учун надомат бўлсин. Тўғриси, мен масхара қилгувчилардан бўлган эдим», демасидан олдин... (56)\nҚиёматнинг Қуръон оятларида таъкидланган ӯзига хос хусусиятларидан бири кишиларнинг дунёда қилган эътиборсизликлари учун ҳасрат чекишларидир. Шу сабабли унинг номларидан бири “явмул ҳасра” яъни “ҳасрат куни” деб аталади.\nМаҳшар саҳросига кириб боргач, ӯзининг дунёдаги бепарволиклари ва гуноҳларини кӯз олдида кӯрган инсон во дариғ, дея ҳасрат чекади. Гунаҳкорлар Аллоҳнинг оят ва расулларини масхаралаганликлари учун афсус-надомат чекишади. Зеро, улар гумроҳлигининг илдизи Худонинг оят ва пайғамбарларини масхаралашга бориб тақалишини англаб етишади.\nУмумун олганда қиёмат куни барча инсонлар афсус-надомат чекишади. Улар дунёга қайтиб, дунё ҳаётининг ҳар бир лаҳзасидан охират учун савоб тӯплаш мақсадида фойдаланишни орзу қилишади. Аммо энди қайтиш учун йӯл йӯқ. Унда кӯплаб донишмандлар ҳам ӯзларининг билим ва малакаларига амал қилмаганликлари учун бошқалардан кӯра кӯпроқ ҳасрат чекишади.\nҚиёмат куни дунёда холис Аллоҳ учун бажарилган амалларгина эътиборли эканлиги намоён бӯлади. Одамлар кӯпгина амаллари зоҳирда эзгулик ва эҳсон бӯлсада, аммо уларга риё ва манманлик аралашгани учун қиёматгача етмай, дунёда қолиб кетганига гувоҳ бӯлишади.\nДунёда Аллоҳ учун эзгу амаллар қилишга қанчалик эътиборсизлик қилсак, охират кунида шунчалик ҳасрат-надомат чекамиз.\nҚиёмат кишининг ӯзига иқрор келтириши ва эътироф қилиши ҳамда афсус-надомат чекиш кунидир.\nДунёда Қуръон оятлари ва Илоҳий ҳукмларни масхаралаган кишилар қиёмат куни ӯз ишларидан пушаймон бӯлишади. Аммо бу кечиккан пушаймонликдан энди фойда йӯқ.\nЭнди “Зуммар” муборак сураси 57-58-ояти карималарининг тиловатига қулоқ тутамиз:\nأَوْ تَقُولَ لَوْ أَنَّ اللَّـهَ هَدَانِي لَكُنتُ مِنَ الْمُتَّقِينَ ﴿٥٧﴾ أَوْ تَقُولَ حِينَ تَرَى الْعَذَابَ لَوْ أَنَّ لِي كَرَّةً فَأَكُونَ مِنَ الْمُحْسِنِينَ ﴿٥٨﴾\nЁки: «Агар Аллоҳ мени ҳидоят қилганида, албатта, тақводорлардан бўлар эдим», демасидан олдин... (57) Ёки азобни кўрган чоғида: «Агар менга яна бир марта ортга (дунёга) қайтиш бўлганида, гўзал амал қилгувчилардан бўлар эдим», демасидан олдин... (Охират азобини, ўлим талвасасини кўргандан кейинги надоматлар фойда бермайди. Ҳақ калом етиши билан дарҳол тавба қилиш, Аллоҳга тўла-тўкис таслим бўлиш ва Қуръонга эргашиш керак. Чунки, охиратда ушбу сўзларга жавобан Аллоҳ:) (58)\nИнсонларнинг қиёмат кунида афсус-надомат чекишларини ифодалаган олдинги оятларнинг давоми сифатида бу ояти карималарда буюрилади: жаннат аҳлининг эзгу амалларини даст кӯтариб, жаннатга кетаётганини кӯрган киши уларнинг сафида бӯлишни, улар билан биргаликда Илоҳий ноз-неъматларга эришишни орзу қилади. У агар мени Аллоҳ ҳидоят қилсайди дунёда жаннатийлар каби гуноҳдан қочиб, парҳезкорлар муҳитида яшардим, деб айтади. Гунаҳкор бу гапи билан ӯзини оқламоқчи бӯлади.\nАзобнинг муқаррар эканлигини ҳис қилиб, кӯзи дӯзахнинг ланғиллаган оловига тушган чоғи қанийди яна бир бор дунёга қайтиб, ӯтган гуноҳларимни эзгу амаллар воситасида ювсам эди, яхши инсонлар сафида бӯлсам эди, дея орзу қилади.\nАлбатта, унинг бу гаплари нотӯғри, бу орзулари ботилдир. Зеро, Аллоҳ халойиқни ҳидоятга бошлаш учун пайғамбарларни юборди. Пайғамбарларнинг гапига кирмай, ҳидоятга эргашмаганлар, демак, ӯзлари бу ишни исташмаган. Уларнинг дунёга қайтиш ҳақидаги орзулари ҳам иложсиздир.\nҚиёмат куни тақвонинг қадру қиймати ошкор бӯлади. Дарвоқе, қиёмат куни фақатгина тақво иш беради, мол-мато, бойлик ва шуҳрат эмас.\nИлоҳий ҳидоятга эргашмаган киши қайси йӯлдан юрмасин, қиёмат азобидан омонда қололмайди.\nҚиёмат куни гунаҳкорлар парҳезкорларга ҳасад қилишади, уларга ӯхшашни орзу қилишади.\nТақво ва эҳсон қиёмат куни инсонга нажот бахш этуви омиллардир.


Куч тизимлари ва наркобизнес. Қирғизистонда наркотрафикда гумонланган тожик милиционери ҳибсга олинди\n03 июл 2022, Тошкент вақти: 04:22\nҚирғизистон милицияси. Иллюстратив сурат.\nҚирғизистоннинг Боткен вилоятида Тожикистоннинг икки фуқароси 33 килограмм гиёҳванд модда билан қўлга тушди. Улардан бири қўшни мамлакат Ички ишлар вазирлиги ходими бўлиб чиқди.\nТожикистон томони воқеа юзасидан изоҳ берганича йўқ.\nТожик фуқароларининг қўлга олиниши\nҚирғизистон ИИВ хабарномасига кўра, гиёҳванд моддаларни ташишда гумон қилинаётган тожикистонликлар трансмиллий гуруҳ аъзоларидир. Вазирлик қайдича, мазкур гуруҳ Афғонистонда етиштирилган катта миқдордаги гиёҳванд моддаларни Тожикистондан Қирғизистонга, у ердан Қозоғистонга етказиб бериш ва сотиш билан шуғулланган. “Наркодилерлар махфийлик қоидаларига қаттиқ амал қилишган ва махсус тайёргарликдан ўтишган”и, аммо Қирғизистон ИИВ Гиёҳванд моддалар ноқонуний савдосига қарши кураш хизмати ходимларининг самарали фаолияти натижасида жиноий гуруҳ аъзолари билан алоқа боғланишга ва тўдабошини аниқлашга муваффақ бўлингани айтилмоқда.\nТолибон Бадахшон вилоятида гиёҳванд моддалар савдосига қарши курашувчи бўлинма тузди (ВИДЕО)\n“ҚР Жиноят кодексининг 282-моддаси (Гиёҳванд моддалар, психотроп воситалар ва уларнинг аналогларини сотиш мақсадида ноқонуний тайёрлаш) бўйича очилган жиноят иши доирасида муваффақиятли махсус амалиёт ўтказилиб, трансмиллий жиноий гуруҳнинг барча аъзолари – гуруҳ ташкилотчиси, 1960 йилда туғилган, Тожикистон Республикаси (ТР) фуқароси бўлмиш О.А. ҳамда гуруҳ аъзоси, 1982 йилда туғилган, ТР фуқароси, шунингдек милиция катта сержанти ва ИИВнинг инспектор лавозимли хизматдаги ходими бўлиб чиққан И.М. қўлга олинди”, дея маълум қилди ҚР ИИВ матбуот котиби Адинай Шаршеева.\nҚўлга олиш чоғида улардан 11 килограммдан ортиқ афъюн (опий) ва қарийб 22 килограмм гашиш олиб қўйилган, гиёҳванд моддаларнинг жами вазни 33 кг 241 граммни ташкил этади. ИИВ “ушбу наркогуруҳ ва унинг жиноятларига алоқадор бошқа шахсларни аниқлаш тадбирлари” давом эттирилаётганини эслатган.\nГумондорлар Бишкекдаги 1-сонли тергов изоляторига ҳибс қилинган. Мазкур иш доирасида яна неча киши қўлга олингани очиқланган эмас.\nҚирғизистон ИИВ эълон қилган фото ва видеоларда Тожикистон ҳуқуқни муҳофаза қилиш идоралари ходимининг хизмат гувоҳномасини кўриш мумкин. Ҳужжатда у милиция катта сержантига берилгани ва 2025 йилгача амал қилиши кўрсатилган. Видеода тожик милицияси ходимига бириктирилган хизмат қуроли ҳам намойиш этилган.\n“Шимолий йўналиш”да гуллаб-яшнаётган наркобизнес\nСўнгги пайтларда Қирғизистонда гиёҳванд моддалар ташиш ёки сотиш билан шуғулланувчи шахслар қўлга олингани ҳақида хабарлар пайдо бўла бошлади. Аммо бу – қўлга олинганлардан бири қўшни давлат ҳуқуқ-тартибот идоралари ходими бўлиб чиққан илк ҳолатдир.\nЖогорку Кенеш депутати, Боткен вилояти собиқ губернатори Султонбой Айжигитов вилоятда Тожикистондан контрабанда йўли билан гиёҳванд моддалар олиб келиш аввалдан бўлганини, ушбу “бизнес”га ҳомийлик қилаётган кимсалар ҳануз борлигини айтади:\n“Муайян шахслар ҳомийлигисиз наркотрафик билан шуғулланиш жуда қийин. Қорадори тужжорларининг йўлини очиб бераётган катта гуруҳ бор. Қўлга олинган анави милиция ходими, афтидан, оддий ижрочи бўлса керак. Қоидага кўра, аввало гиёҳванд моддаларни қайси йўллар билан етказиб беришни белгилаб олишади, шундан сўнггина бу “тижорат”га ҳомийлик қилувчиларни қидиришади. Наркотрафик табиати шунақа”.\nДарвоқе, катта миқдордаги гиёҳванд моддаларнинг мусодара қилиниши Қирғизистон ва Тожикистон чегарасидаги постлар юк ўтказиш учун ёпиқлигича қолаётган пайтга тўғри келди. Бишкек ўтган йилнинг май ойида Боткен вилоятида юз берган қуролли тўқнашувдан сўнг қўшни давлат билан чегарасини тақа-тақ ёпган.\nЎшанда Қирғизистон Миллий хавфсизлик давлат қўмитаси (МХДҚ) гиёҳванд моддаларнинг қарийб ярим тонналик рекорд даражада йирик партияси ушлаб қолинганини маълум қилган эди.\nМХДҚ хабарномасига кўра, “мол” Яқин Шарқдан Марказий Осиё орқали Европага етказилиши керак бўлган. Қирғизистон оғир наркотиклар ўтказиладиган транзит мамлакат саналади. Мутахассислар Тожикистон ва Қирғизистон орқали Россия ҳамда Европага тонналаб қорадори ташилишини айтадилар ва мазкур канални “Шимолий йўналиш” деб атайдилар.\nЭслатиб ўтамиз, бир неча кун олдин ҚРнинг Боткен вилоятида Афғонистон фуқароси катта миқдордаги гиёҳванд моддалар билан ушланган эди. ИИВ маълумотига кўра, у Европага етказиб бериш ва сотиш учун Қирғизистон ҳудудида наркотрафик каналини ташкил қилишга алоқадорликда гумон қилинмоқда. Тинтув чоғида унинг ёнидан салкам 7 килограмм героин ва 10 килограммга яқин гашиш топилган.\n“Қизил героин” савдоси\n“Марказий Осиё наркосиёсат маркази” жамоат фонди директори, эксперт Александр Зеличенко Тожикистон орқали афғон гиёҳванд моддалари ташилиши хусусида шундай дейди:\n“Ҳуқуқни муҳофаза қилиш идоралари ходимлари наркотижоратга бош қўшгани ҳақида анчадан бери бонг уриб келамиз. Ҳатто матбуотда “қизил героин” деган илмий атамани муомалага киритдик. Бу ерда қизил рангни эмас, балки ҳуқуқ-тартибот идораларига мансубликни билдиради. Бахтимизга, “орган”лар сафлари тозаланяпти, погонли мунофиқлар қўлга олингани ҳақида дам-бадам эшитяпмиз. Сўнгги пайтларда МХДҚ ҳамда ИИВ шахсий хавфсизлик хизмати ҳам хийла фаоллашди. Бироқ қўшниларимизда ҳам шу аҳвол: афтидан, у ерда ҳам қонун посбонлари ушбу ноқонуний бизнесга шерик бўлиб олишган.\nҚолаверса, Боткенда чегарага кўпдан бери қулф солинганини ёддан чиқармаслик керак. У ердаги постлардан асосан озиқ-овқат, ёқилғи, қурилиш моллари, шу қаторда героин ҳам ташиларди. Эшитишимизча, тожик наркотижоратчилари жуда норози бўлиб, ўзларининг маҳаллий маъмурларга босим ўтказишган: Қирғизистон билан келишинглар, чегарани тезроқ очишсин, бизнесимиз зарар кўряпти, деб. Тожик ҳуқуқни муҳофаза қилиш идоралари ходимлари юзага келган бўшлиқдан фойдаланиб, “мол”ни ўзлари ташимоқчи бўлишган, шекилли”.\nАпрель ойи бошларида Ўш шаҳри ИИБнинг икки ходими – милиция подполковниги, уюшган жиноятчиликка қарши кураш бўлими бошлиғи бўлмиш 40 ёшли А.У.К. ҳамда милиция патрул хизмати кичик инспектори, 34 ёшли Т.У.А. гиёҳванд моддалар савдосида гумон қилиниб, қўлга олинган эди.\nСобиқ бош вазир ўринбосари, ҳукуматда хавфсизлик масалалари билан шуғулланган Абдураҳмон Маматалиев айтишича, наркотижорат гоҳида Қирғизистон ва Тожикистон чегарасида можаролар чиқишига сабаб бўлади:\n“Чегара ҳудудларидаги айрим тўқнашувларда наркобизнесчиларнинг қўли бўлиши мумкин. Улар отишма чиқариб, ҳуқуқ-тартибот идоралари ва чегарачиларни чалғитишади ва кейин кўпчилик билмайдиган йўналишлар орқали “мол” олиб ўтишга ҳаракат қилишади”.\nМай ойи охирларида Қирғизистон ИИВ Қозоғистон махсус хизматлари билан ҳамкорликда ўтказилган амалиёт натижасида сунъий гиёҳванд моддалар ташиш ва сотиш каналлари йўқ қилинганини билдирди. Айтилишича, мазкур амалиёт олти ой давом этган.\nМарт ойи охирларида эса Қирғизистон МХДҚ Талас вилоятида ИИВнинг собиқ ходими, истеъфодаги милиция майори гиёҳванд моддалар савдогарларига ҳомийлик қилишда гумон қилиниб, ушлангани ҳақида маълум қилди.\nРасмий статистикага кўра, Қирғизистонда ўтган йилда гиёҳванд моддалар савдоси билан боғлиқ 990 та ҳолат қайд этилиб, тўрт тоннадан ортиқ турли тақиқланган моддалар мусодара қилинган.


Севги учун тождан кечганлар – "Тасвир" нашриёт уйи\nСевги учун тождан кечганлар\nСевган одам доим ҳамма нарсага тайёр бўлади. Ҳамма нарсадан кечишга. Ҳатто ўша нарса жуда қадрли бўлса ҳам. Баъзан эса муҳаббат йўлида тожу тахтдан ҳам кечиш мумкин. Қуйидаги тождорлар ўз хатти-ҳаракатлари билан бунинг тўғрилигини исботлашди.\nҲақоратга тўла мактублар келарди…\nБу борадаги энг машҳур воқеа британ тахти вориси Эдуард VIII ва 30 ёшдан ошган оддийгина америкалик аёл, болалар боғчасида тарбиячи бўлиб ишлайдиган, икки марта ажрашган (иккинчи эри билан шаҳзодани учратгандан сўнг ажрашган) Уоллис Симпсоннинг севги қиссасидир. Айтишларича, у аёлнинг асосий фазилати тинглай олишида бўлган, аксар қироллик оиласи аъзолари сингари ўзини ёлғиз ва ғамгин сезадиган Эдуард билан мулоқотда айнан шу фазилатини намоён қилган. Зеро, ота-она давлат ишларига кўп вақт ажратиб, болаларни энага ва мураббиялар қарамоғида қолдиришарди.\nСимпсон қиролича бўлишга умид қиларди — бундай имкон Эдуард VIIIнинг отаси, қирол Георг V вафот этгандан сўнг пайдо бўлди, аммо қирол оиласи, парламент, инглиз черкови ва Буюк Британия халқи қарши чиқди — улар тахт вориси ажрашган аёлга уйланишига қарши эди. Лондонда намойишлар ўтказилди. Намойиш қатнашчилари Симспонга қаратилган таҳдидлар ёзилган плакатларни кўтариб юришар, ўзига эса ҳақорат ва қарғишларга тўла хатлар келарди. Эдуард VIII мушкул танлов қаршисида қолди: муҳаббатми ёки тож? Ўз қарорини британ халқига радиомурожаатида эълон қилди. Бу мурожаатда у “қиролнинг вазифасини ўзи севган аёлнинг далдасисиз бажаролмаслигини” айтди. Қирол бўлолмаган шаҳзоданинг танлови тўғри экан: эр-хотин Эдуард VIII ўлимига қадар аҳил ва муҳаббатли ҳаёт кечиришди.\nЙоханнинг энг дадил қарори\nНидерландия қироличаси Беатрикс ва Клаус фон Амсбергнинг ўғли — Йохан Фризо аввалига эркин ҳаёт кечирди — саройдан кетиб, иккита университет — Калифорния ва Делфтдаги университетни тамомлади, Роттердам университетининг иқтисодиёт магистри даражасини олди ва банк соҳасида муваффақиятли фаолият олиб борди. Бироқ Йоханнинг энг дадил қарори — тадбиркор Мейбл Виссе-Смитга уйланиш қарори бўлди. Фризонинг рафиқаси бўлишга даъвогар аёлнинг таржимаи ҳолини жуда синчиклаб ўрганишди ва унинг шаънига доғ бўлиб тушадиган маълумотни топишди: маълум бўлишича, 80-йилларда у нидерланд мафиясининг “чўқинтирган отаси” Клаас Брейнс билан таниш бўлган. Яқин дугонасининг мафиози билан аслида у яқиндан мулоқот қилганини, Мейбл эса уни шунчаки таниганини уқтириши ёрдам бермади — Фризонинг унга уйланишини тақиқлашди.\nСевимли аёлига уйланиш имконига эга бўлиш учун Йоханнинг қачондир Нидерландия қиролига айланиш имконидан воз кечишига тўғри келди. Душманлар унинг учун бу имконият шартли бўлганини таъкидлашарди — тахтга ўтирадиганлар навбатида Йохан акаси Виллем-Александр ва унинг катта қизидан сўнг учинчи эди. 2013 йилда қиролича Беатрикс тахтдан воз кечгач, айнан Виллем-Александр Нидерландия қироли бўлди. Йохан Фризо эса 2004 йилда Мейбл Виссе-Смитга уйланди. Шундан сўнг бирин-кетин икки қиз — Луана ва Йоханна дунёга келди. 2014 йилнинг февралида Фризо Австриянинг Лех тоғ-чанғи курортида кўчки остида қолди. Комага тушиб қолиб, ярим йилдан сўнг ҳушига келмай 44 ёшида вафот этди.\nТахтга ўтиришга умид ҳам қилмасди\nЛюксембурглик шаҳзода Луи, ҳукмдор монархлар Анри ва Мария Терезанинг ўғли, бўлажак рафиқаси, сержат Тесса Антони билан Косовада танишди — Тесси ўша ерда хизмат қилар, тахт вориси эса ҳарбий бўлинмалар инспекцияси билан борган эди. Муҳаббат тез аланга олди, ёшлар учраша бошлашди. Аммо Тесси ҳомиладор бўлиб қолганини билмаганда, воқеалар ривожи қандай кечарди – аниқ айтиш қийин. Қироллик оиласи биринчи ўғли Габриэл туғилгандан сўнг шаҳзоданинг Антонига уйланишига розилик берди, аммо бунинг учун у тахтдан воз кечиши керак эди. Аслида, Луи тахтга ўтиришига унчалик умид ҳам қилмасди — чунки у тахт ворислар қаторида акалари Гийом ва Феликсдан сўнг учинчи ўринда турарди. 2007 йил ноябрда рафиқаси шаҳзодага яна бир ўғил — Ноани туғиб берди. Аммо ўн йил ўтгач, 2017 йилнинг январида Луи ва Тесси ажрашишди.\nМуҳаббат ғолиб чиқди\nҲозирги япон императори Акихитонинг ёлғиз қизи, малика Саяко, умр йўлдоши сифатида дизайнер Есико Куродани танлади. Дизайнернинг оиласи ҳурматли оила эди, аммо император оиласи аъзолари турмуш қуриши мумкин бўлгандан эмасди. Саякони Есико билан турмуш қургандан сўнг фақат тождан эмас, балки, император оиласи аъзоларига жоиз бўлган нафақадан ҳам маҳрум бўлиши ҳақида огоҳлантиришди. Малика буларнинг бари арзимаган нарсалар эканлигини — бир умрлик муҳаббатини учратганини, қолгани ҳеч қандай аҳамиятга эга эмаслигини айтди.\nСаяконинг ортга чекинмаслиги маълум бўлса-да, император саройи унга тўй совғаси сифатида — 1,3 миллион доллар маблағ ажратди. Малика ва Есико Куроданинг тўйи 2005 йил 15 ноябрда бўлди. Шундан сўнг Саяко эрининг фамилиясига ўтиб, император оиласини тарк этди. Куродалар ҳозир тинч ҳаёт кечирмоқда. Малика умр йўлдош танлашда адашмаган кўринади.\nМако Акисинонинг танловини маъқуллашди\nЯна бир япон маликаси — Мако Акисино, шаҳзода Акисинонинг қизи ва император Акихитонинг катта невараси ҳам, Саяконинг йўлидан юрди. У ҳуқуқшунос Кей Комурони танлади. Ёшлар институтда ўқиётганда танишиб қолиб, беш йил давомида учрашиб юришди. Мако ва Кейнинг фотиҳаси ҳақида 2017 йил майда хабар берилди. Ўшанда у ҳам аммаси Саяко сингари ўз даражасидан воз кечиб, император оиласи томонидан моддий таъминланиш ҳуқуқини йўқотиши маълум бўлди. Шундай бўлса-да, Маконинг яқинлари Комуро билан танишгач, унинг танловини маъқуллашди: уларга ошпазлик, скрипка чалиш ва тоғ чанғисига қизиқадиган камтар йигит маъқул тушди. Мако Акисино ва Кей Комуронинг тўйи шу йил бўлиши режалаштирилган.


АПЛ янги мавсумига қуръа ташланди. 1-турда «Манчестер Сити» «Тоттенҳэм» меҳмони бўлади, «МЮ» «Лидс»ни қабул қилади\nАнглия Премьер-лигаси 2021/22 йилги мавсумига қуръа ташланди.\nУнга кўра, АПЛ янги мавсумига 14 август куни старт берилади. Дастлабки турда амалдаги чемпион «Манчестер Сити» Лондонда «Тоттенҳэм» меҳмони бўлади. «Манчестер Юнайтед» эса азалий рақибларидан бири «Лидс»ни қабул қилади.\nЭслатиб ўтамиз, АПЛ 1-туридан олдин амалдаги чемпион «Манчестер Сити» ва Англия кубоги соҳиби «Лестер» ўртасида Англия Суперкубоги баҳси ўтказилади.


КЕЛАЖАК БУГУНДАН БОШЛАНАДИ – EkoPress\nМаданият ва маърифат инсонни эзгуликка бошловчи маёқдир. Шу маънода маданиятнинг турли кўринишлари бор. Экологик маданият кишилар орасида эндигина шаклланиб бораётир ва унгача бўлган даврда Она табиатимиз муҳофазаси билан боғлиқ муаммолар кишилик жамиятига жиддий хавф солиб улгурди. Шу маънода экологик маданият дунё миқёсидаги глобал экологик кризисларни йўқота олмаса-да, янги ҳалокатларнинг келиб чиқишига етарлича қаршилик қилиши мумкин.\nШуни таъкидлаб ўтиш жоизки, шахснинг экологик маданияти экологик таълим ва тарбия маҳсулидир. У болалигимиздан табиатга нисбатан шаклланган ижобий муносабатимиз, меҳримиздан бошланади, албатта. Бу меҳр ва муносабат аввало, ҳовлимиз, кўчамиз, маҳалламизни озода тутиш, кўкаламзорлаштиришда кўринади. Демак экологик тарбиянинг дастлабки босқичи оилада шаклланади ва таълим жараёнида мустаҳкамланиб боради. Бугун мамлакатимизда бу борада амалий ишлар олиб бориляпти. Хусусан, 2019 йил 27 майда Ўзбекистон Республикаси Вазирлар Маҳкамаси томонидан қабул қилинган «Ўзбекистон Республикасида Экологик таълимни ривожлантириш концепциясини тасдиқлаш тўғрисида»ги қарори ва шу асосдаги қабул қилинган Концепцияга кўра, мактабгача таълим, умумтаълим ва олий таълим тизими ва ундан кейин ҳам экологик таълимни такомиллаштириш йўналишлари белгилаб берилган. Жумладан, Концепция доирасида мактабгача таълим муассасаларида «Болажон» таянч дастури қайта кўриб чиқилади, дастурда болаларда она табиатни асраб-авайлаш борасидаги илк тасаввурларни уйғотишга ҳамда уни асраб-авайлаш, экология ва атроф-муҳитни муҳофаза қилиш тўғрисидаги мавзуларни кўпайтиришга эътибор қаратилади.\nУмумтаълим мактабларида эса Концепцияда белгиланган илк вазифалар – умумий ўрта ва ўрта махсус таълим тизими учун белгиланган давлат таълим талаблари ва таълим дастурларини қайта кўриб чиқиш, умумий ўрта таълимнинг давлат таълим стандарти ва ўқув дастурлари мазмунини экологик билим, кўникма, малака ва компетенциялар билан бойитиш, муҳим экологик саналарга бағишлаб ўқувчилар ўртасида табиат қўйнида турли амалий машғулотлар ўтказиб бориш кўзда тутилган. Шунингдек, халқаро грант лойиҳалари ҳисобига ўрта умумтаълим мактабларида «Экология бурчаклари»ни ташкил этилади, мазкур бурчакларни зарур материаллар билан таъминлаш, умумий ўрта таълим тизимида республика миқёсида босқичма-босқич «Энг яхши экологик тоза мактаб», «Энг яхши эколог ўқувчи» кўрик танловларини ўтказиш ҳам экологик маданиятни юксалтиришга хизмат қилади.\nМазкур Концепция олий таълимда ва ундан сўнг ҳам давом этади. Жумладан, у аҳоли ўртасида ҳам экологик маданиятни юксалтиришга хизмат қилади. Чунки, халқимизда азалдан ободлик, тозалик, табиий ресурсларга нисбатан холисона муносабат, табиий бойликлардан оқилона фойдаланиш алоҳида аҳамият касб этган. Хаттоки, ўз даврида бобомиз, Соҳибқирон Амир Темур томонидан ободончилик, атроф-муҳитни кўкаламзорлаштириш, боғу-роғлар яратиш борасида олиб борилган ишлар бунга мисол бўла олади.\nСирасини айтганда экологик маданият нафақат ёшлар қалбида табиатга нисбатан меҳр-муҳаббат уйғотиш, балки катталар учун ҳам ўзига хос ибрат мактаби бўлиши лозим. Зеро, табиат бу инсониятнинг ўзлиги, борлиғи, яшаб турган Ватанидир. Унга нисбатан эътиборсизлик яхши оқибатларга олиб келмайди. Негаки, бизнинг бугунги ҳар қандай хатоимиз бугундан бошланажак келажак учун хиёнат билан баробардир.\nЎзбекистон экологик партияси Фурқат тумани Кенгаши раиси.\nPrevious АМАЛИЙ СЕМИНАР\nNext ҚУРУВЧИМИ, БУЗҒУНЧИМИ?


Путин Каримов таклифи билан декабрда Тошкентга боради\n17 апрел 2021, Тошкент вақти: 14:32\n19 ноябрь куни хориж элчиларининг ишонч ëрлиғи топшириш маросимида Россия президенти келаси ой Тошкентга боришини билдирди.\n“Ўзбекистон президенти Ислом Абдуғаниевич Каримов таклифига мувофиқ декабрь ойида Тошкентга боришни режалаяпман. Бу визитнинг икки томонлама муносабатларимизнинг кейинги ривожи ва Марказий Осиë минтақасидаги барқарорликни кучайтиришга ҳисса қўшишига шубҳа йўқ¸ деди жумладан Кремль раҳбари Ўзбекистоннинг Россиядаги янги элчиси Акмал Камолов ëрлиғини қабул қила туриб.\n2014 йилда Россия ва Ўзбекистон ўртасидаги стратегик шерикчилик тўғрисида муддатсиз келишув имзоланганига 10 йил тўлганини таъкидлаган Путин¸ “бу давр ичида икки томонлама ҳамкорликнинг барча жабҳасида жиддий натижаларга эришишга муваффақ бўлдик” дея баëнот берди.\n2000 йилда ҳокимиятга келган Владимир Путин ҳозирга қадар тўрт марта Ўзбекистонга сафар қилган. Сўнгги марта Путин 2012 йилнинг 4 июнида бир неча соатга Тошкентда тўхтаб ўтган¸ Ислом Каримов эса¸ ўтган йил апрель ойида расмий ташриф билан Москвага келган эди.\nИслом Каримов ҳозирга қадар Путин ташаббуси билан постсовет ҳудудида тузилган Божхоналар иттифоқи ва Евроосиë иқтисодий ҳамжамиятига қўшилиш таклифини қабул қилмай келаëтир.\nАйни пайтда¸ Тошкент Москва етагидаги Коллектив хавфсизлик шартномаси ташкилоти аъзолигидан ҳам чиққан.


Косонсойда депутатлик гуруҳи иш бошлади | "Адолат" СДП\nКосонсойда депутатлик гуруҳи иш бошлади\nНаманган вилояти халқ депутатлари Косонсой туман Кенгашининг биринчи сессияси бўлиб ўтди.\nУнда Кенгаш депутатлари, корхона, ташкилот ва муассасалар, маҳалла фуқаролар йиғинларининг раҳбарлари, оммавий ахборот воситаларининг вакиллари иштирок этдилар.\nСессияда бошқа масалалар қатори Ўзбекистон Республикасининг “Сиёсий партиялар тўғрисида”ги Қонунига мувофиқ сиёсий партияларнинг туман Кенгаши таркибида ўз гуруҳларини рўйхатга олиш хақидаги мурожаатлари ҳам кўриб чиқилди. Хусусан, Ўзбекистон “Адолат” социал-демократик партиясининг депутатлик гуруҳи рўйхатга олинди. Унга партия вилоят Кенгашининг раиси, 17-Бешкетмон сайлов округидан туман Кенгаши депутати Исроил Жўраев раҳбарлик қиладиган бўлди.\n- Депутатлик гуруҳимиз уч кишидан иборат дейди у. – Мендан ташқари тумандаги 32-сонли мактаб директори Маъруфжон Тешабоев ва саноат, транспорт ва алоқа касб-ҳунар коллежи бўлим бошлиғи Феруза Қодирова ҳам гуруҳимиз аъзолари хисобланишади. Биз ҳозир 2020 йил учун иш режаси тузишга киришдик. Ундан тумандаги энг муҳим ижтимоий-иқтисодий муаммоларни ўрганиш, партия сайловолди дастурида олға сурилган ғоя ва мақсадларни ҳаётга татбиқ этиш, сайловчиларнинг мурожаатлари асосида халқ депутатлари туман Кенгаши сессиясига, доимий комиссиялар мажлисига киритиш учун масалалар тайёрлаб бориш кўзда тутилади.\nКосонсойлик депутатлар ўз фаолиятларида “Адолат” СДП фаолларининг кўмагидан кенг миқёсида фойдаланишни режалаштиришган. Бундан ташқари партия вилоят Кенгаши мутахассислари, “Ёш адолатчилар” ва “Аёллар қаноти” Кенгашлари аъзолари ҳам ёрдамга келишлари кутилмоқда. Қатор ҳамкор ташкилотлар билан ҳам биргаликда иш олиб бориш мўлжалланган. Бу айниқса, жамоатчилик назоратини амалга оширишда қўл келади, деб ўйлаймиз.\nШунингдек, халқ депутатлари Чортоқ, Учқўрғон, Наманган, Мингбулоқ, Тўрақўрғон, Чуст туманларининг халқ депутатлари Кенгашларида ҳам “Адолат” СДП гуруҳлари тузилди.


2011 йилги Олий лига телевизион ўйин қоидалари\n1-саралаш босқичидан муваффақиятли ўта олган 5 жамоа Олий Лига ўйинларида иштирок этиш учун “Заковат” Интеллектуал клуби Раиси номига ариза беради. Унда 2011 йилги Олий Лигада иштирок этадиган 6 та асосий ва 1 та заҳира ўйинчининг исми-шарифи ва у ҳақида қисқача маълумот акс этиши керак.\nОлий Лиганинг ҳар бир ўйини олдидан ўйин столида мухлислардан келган 12 та (шундан 1 та блиц ва 1 та интернет) саволлар бўлади.\n· Мухлислардан келган савол – бу 60 сонияга мўлжалланган савол бўлиб жамоа тўғри жавоб бергандагина очко олади, акс ҳолда очко савол муаллифлари, яъни томошабинлар ҳисобига ёзилади. Ҳ ар бир ўйин аввалида улар 10 та бўлади;\n· Дуплет саволи – бу ҳар бири 30 сонияга мўлжалланган 2 та саволдан иборат бўлиб, жамоа барча 2 та саволга тўғри жавоб бергандагина очко олади, акс ҳолда очко савол муаллифлари, яъни томошабинлар ҳисобига ёзилади;\n· Интернет саволи – бу “Заковат” Интеллектуал клубининг электрон манзилига (zakovat@mtrk. uz ) келиб тушган саволлардан танлаб олинади. Саволни муҳокама қилиш учун жамоага 60 сония вақт берилади.\nБиринчи босқичда Олий Лигага йўлланма олган 5 жамоа Олий Лига ўйинларида рейтинг жиҳатдан пастдан юқорига қараб, 2 тадан учрашув ўтказадилар.\nИккинчи босқичда энг яхши натижага эга бўлган 3 жамоа рейтинг жиҳатдан пастдан юқорига қараб 1 тадан учрашув ўтказадилар ва ўша жамоалар орасида энг яхши натижа кўрсатган жамоа финалга йўл олади.\nАгар очколар тенг келиб қоладиган бўлса, унда энг охири бўлиб ўйнаган жамоа кейинги босқичга йўл олади. Бу қоида барча босқичларда амал қилади.\nIV . Бошқа қоидалар\nВабанк (Ҳал қилувчи раунд) – бунда жамоа 5 очкони қўлга киритгач, унинг ихтиёрига кўра битта вакили қолади ва ўйин натижаси бошланиш кўринишини акс этади, яъни 0:0. Саволга тўғри жавоб берилган тақдирда ўйин 6:0 ва акс холда 0:6 кўринишини олади. Агар жамоа ҳали 5 очко тўплаб улгурмаган бўлса, вабанк олишга йўл қўйилмайди.\nКлуб ёрдами – бу жамоа мағлубиятга учраётган пайтда олиши мумкин бўлган ёрдам тури. Бунда клубнинг барча вакиллари 20 сония ичида ўйин столидаги жамоага ўз варинтларини айтишлари мумкин. Агар жамоа ютаётган бўлса, клуб ёрдами олишга рухсат берилмайди. Шунингдек, дуплет саволларида ҳамда вабанк раунди ўйналаётганда ҳам клуб ёрдами берилмайди.\nҚўшимча вақт – агар жамоа бирор саволга муддатидан олдин, 5 секунд ичида жавоб берса ва ўша жавоб тўғри бўлса, унда жамоа кейинги раундларнинг исталган бирида қўшимча вақт олиши мумкин. Дуплет саволларида қўшимча вақт берилмайди.


Селекция ишлари давом этмоқда | "NAVBAHOR" FUTBOL JAMOASINING RASMIY WEB SAHIFASI\nСелекция ишлари давом этмоқда\nЯнги мавсумга ҳозирлик кўраётган жамоамизнинг айрим футболчиларини бошқа клубларга ўтиши ҳақидаги хабарларга тез-тез кўзимиз тушмоқда. Лекин, уларнинг аксариятини асосга эга эмаслигини ва кетиши кутилган футболчилар билан шартнома муддатлари узайтирилганлиги ҳақида маълумот бергандик. Ҳозирда ўз юртида бўлиб турган ҳимоячи Юрий Рижкони ҳам бошқа бир жамоа таркибига ўтиши мумкинлиги ҳақида миш-мишлар урчиди. Қолаверса, ҳужумчи Шаҳбоз Эркиновни ҳам “Навбаҳор”га қайтмаслиги айтилаётганди. Аслида эса бу каби миш-мишларда ҳеч қандай асос йўқ. Негаки, ушбу футболчилар янги мавсумда ҳам жамоамиз шарафини ҳимоя қилишади. Эркинов бугун-эрта сафга қўшилса, Рижко янги йилнинг дастлабки кунларида бошланадиган йиғинда жамоамиз ихтиёрига етиб келади.\nБугунги кунда миллий терма жамоамиз билан биргаликда Дубай йиғинида қатнашаётган бош мураббий Бахтиёр Ашурматов вилоят ҳокими билан учрашувда кўтарилган масалалар, таркибни кучайтириш борасида олиб борилаётган селекция ишлари хусусида қуйидагиларни маълум қилди: “Режага кўра 15 декабр куни Наманганга бориб клуб раҳбарлари ва вилоят ҳокими билан учрашдим. Бу учрашувда “Навбаҳор” жамоасини охирги пайтда қийнаетган бир нечта долзарб масалалар ҳақида гаплашдик. Яъни янги автобус ва жамоа аъзоларини истиқомат қилиши, машғулотлар ўтказиш учун майдон масалалари муҳокама қилинди. Вилоят ҳокими ҳурматли Баҳодир Турсунович муаммоларнинг ечилишида қўлдан келганича ёрдам кўрсатишларини айтиб ўтдилар. Фурсатдан фойдаланиб, вилоят ҳокимига жамоа номидан олдиндан миннатдорчилик билдираман. Шу билан биргаликда юқоридаги масалалар ечимини топишини кутиб қоламиз. Жамоа биринчи йиғинни бошлади. Ўтган мавсумда “Навбаҳор” шарафини ҳимоя қилган етакчи ўйинчилари жамоада қолишмоқда. Фақат Саидов ва Ёқубовлар ўз шаҳарлари жамоаларига қайтмоқчи бўлишгани учун улар билан дўстона, бир-биримизга омад тилаган ҳолда хайрлашдик. Рижко янги йилдан кейин жамоага қўшилади. Шунингдек, ҳужумчи Шаҳбоз Эркинов янги мавсумда ҳам “Навбаҳор”даги фаолиятини давом эттиради. Айни пайтда жамоада селекция ишлари давом этмоқда. Ниятимиз жамоа таркибини кучайтириш.ва мухлисларга ёқадиган муносиб жамоа тузиш”.


Xiaomi компанияси ўз автомобилини яратишни бошлади - Daryo\n19:52, 22.03.2021 22711\nXiaomi компанияси ўз автомобилини яратишни бошлади\nXiaomi бош директори Лей Цзюнюга яқин манбалардан бири компания ўз автомобилини яратиш устида иш бошлагани тўғрисида маълумот берди, деб ёзади Hi-Tech.Mail.ru. Технологик компанияларга хос равишда, бу электромобил бўлади.\nXiaomi автомобилини яратишга компания вице-президенти Ван Чуан масъул. У брендга асос солинган вақтдан буён фаолият юритиб келади, масалан, у ҳозирда компаниянинг асосий йўналишларидан бири бўлган телевизорлар ишлаб чиқариш бўлинмасини ишга туширган.\nXiaomi’нинг автомобиль ишлаб чиқариш борасидаги режаси бир неча йилга чўзилиши мумкин, шу сабабли компанияда лойиҳани нолдан бошламаслик эҳтимоли мавжуд. Xiaomi бирор шерик топиб, бошқа модель базасида машина яратиши мумкин.\nҲозирда Huawei худди шу каби йўлдан кетмоқда — компания автомобиллар учун борт тизими ва ўз қурилмаларининг экотизимини кенгайтириш учун «ақлли» экранлар яратмоқда. Компаниянинг ўзи бирор автомобиль ишлаб чиқармайди.\nЭслатиб ўтамиз, 2020 йилнинг апрелида Xiaomi корпорацияси ўз автомобилини яратгани тўғрисида хабар берилганди. Бироқ шунча кутилганига қарамай, бу тўлақонли машина эмас, балки Suzuki Jimny моделининг 1:16 масштабда кичрайтирилган ўйинчоқ модели бўлиб чиққанди.\nМавзуга доир: Hyundai Apple билан автомобиль яратиш бўйича музокаралар ўтказаётганини тасдиқлади\n19:26, 28.09.2021 53994\n21:57, 23.09.2021 33551\n14:58, 23.09.2021 24491\nВидео: «Бутун умри» давомида гаражда сақланган 36 йиллик «Волга»\n09:52 Бугун 118\n09:37 Бугун 625\n09:22 Бугун 5044\n09:00 Бугун 3083\n23:38, 19.10.2021 59584\n22:19, 19.10.2021 55404\n09:23, 20.10.2021 50350


Россиядан 40 нафар шифокор Ўзбекистонга келади – Газета.uz\nИюль ойи бошида Қозоғистонга борган россиялик шифокорлар.\nФото: Қозоғистон ТИВ (архив)\nCOVID-19 беморларини даволаш бўйича тажрибага эга 40 нафар россиялик шифокор якшанба куни Ўзбекистонга келади. Улар орасида анестезиолог-реаниматологлар, инфекционистлар, эпидемиологлар ва терапевт-шифокорлар бор.\nLotinchada 15 август 2020, 14:34 Коронавирус Жамият\nЯкшанба, 16 август куни Ўзбекистонга COVID-19 га қарши курашда ёрдамлашиш учун Россиядан 40 нафар тибби мутахассиснинг келиши кутилмоқда. Бу ҳақда Коронавирусга қарши курашиш штаби аъзоси Барно Абдусаматова АОКА ҳузуридаги штабда бўлиб ўтган брифингда маълум қилди.\nБир ой давомида улар ўзбекистонлик мутахассислар билан ҳамкорликда ишлашади, амалий-услубий ёрдам беришади.\nРоссиядан келадиган мутахассислар гуруҳидан анестезиолог-реаниматологлар, инфекционистлар, эпидемиологлар ва терапевт-шифокорлар ўрин олган. Уларнинг барчаси COVID-19 ташҳиси қўйилган беморларни даволаш бўйича тажрибага эга.\nБунгача Россия ўз тиббий мутахассисларини COVID-19 билан курашишда ёрдам бериш учун Қозоғистонга юборган эди. Улар мамлакатда коронавирусга қарши курашни тарғиб қилиш бўйича миссияни июль ойининг бошидан август ойининг бошигача амалга оширдилар, шундан сўнг улар Қозоғистондаги энг юқори мукофот — «Соғлиқни сақлаш тизимини ривожлантиришга қўшган ҳиссаси учун» медали билан тақдирландилар.


Европада қишки трансферларнинг сўнгги ҳафтасидаги 10та асосий интрига » Ўзбекистон янгиликлари – Zamin.uz\n27 январь 2020, 22:30\nЕвропада қишки трансферлар якунига етмоқда. 31 январь куни кучли бешлик чемпионатларида трансферлар даричаси ёпилади.\nАвваллари қандай бўлган?\nҚайд этиш керакки, Европада январь ойидаги трансферлар — ҳамиша ҳам ёдда қоларли трансферлар бўла олмайди. Қишда катта трансферлар амалга оширилиши — кам учрайдиган ҳолат. Албатта, истиснолар ҳам бўлади. Масалан, 2011 йил январида «Челси» «Ливерпуль»дан Фернандо Торресни 50 миллион фунтга (58,5 миллион евро) сотиб олганди — ўшанда бу инглиз клублари учун рекорд бўлган, футбол тарихида эса 6-ўринда қайд этилганди.\nАммо, масалан, ўтган йилда АПЛда қишдаги энг йирик трансфер Мигель Альмироннинг «Атланта»дан (Италиянинг «Аталанта»си эмас) «Ньюкасл»га 20 миллион фунтга ўтгани бўлганди. Бу 8 йилдаги инфляция даражаси ва иккита кўпмиллиардли телешартномалар туфайли Англия клубларининг даромадлари ўсиши эвазига бўлганди. Шунингдек, «Лестер» «Монако»дан Юри Тилемансни сафига қўшиб олган, «МЮ» Марвон Феллайнини Хитойга жўнатган эди.\n2019 йил январида АПЛ клублари янги харидлар учун жами 191 миллион евро сарфлашган, бу пуллар атиги 29 футболчи учун сарфланганди. Таққослаш учун, 2018 йил ёзида инглиз клубларининг трансферлар учун умумий харажати қарийб бир ярим миллиард еврога етганди — 1,421.\nШунга ўхшаш ҳолат бошқа топ-чемпионатларда ҳам кузатилади. Испаниядаги клублар 2019 йил январида янги футболчилар учун жами 72,8 миллион евро (35 трансфер сарфлаган). Италияда — 146 миллион евро (29та трансфер), бу маблағларнинг ярми «Милан» томонидан сарфланган, клуб Лукас Пакета ва Кшиштоф Пёнтек учун 38 миллион евродан тўлаганди. Германияда — 73,6 миллион евро (21та трансфер). Францияда — 86,7 миллион евро (33та трансфер), аммо бу маблағнинг қарийб ярми — Леандро Паредеснинг «Зенит»дан «ПСЖ»га трансфер бўлиши учун сарфланган, тўртдан бир қисми эса — лигани тарк этишдан қутулиб қолиш учун янги таркиб йиғишга киришган «Монако» ҳиссасига тўғри келган.\n2020 йилги қишки трансферлар ойнасида ҳозирча жуда катта трансферлар бўлмади, аммо трансферларнинг сўнгги кунига қадар бунга умид сақланиб қолади.\n«Барселона» Эриксенни ўзига оғдира оладими?\nКристиан Эриксен қишда «Тоттенҳэм»ни тарк этишига шубҳа йўқ. Даниялик футболчи ўтган йил ёзидаёқ клубдан кетишга ҳаракат қилган, аммо негадир клубдагилар уни олиб қолишганди. Аммо бундан ҳеч бир наф бўлмади – мавсумнинг биринчи қисмида ушбу яримҳимоячи клуб учун ўйнашни истамаётганини билдириб қўйди.\nАйни вақтда Эриксенга асосий даъвогар – Миланнинг «Интер» клубидир. Италиядаги нуфузли La Gazzetta dello Sport нашри қора-кўклар даниялик футболчи трансферини 27 январь куни эълон қилиши, унинг трансфери итальянлар клубига 20 млн еврога тушиши ҳақида хабар тарқатди. Аммо Британиядаги яна бир ишончли нашр бўлмиш Sky Sports нашрининг тасдиқлашича, Эриксенни «Барселона» ўз сафига қўшиб олади.\n«ПСЖ» Каванини қўйиб юборадими?\nФото: Xavier Laine/Getty Images\nУругвайлик форвард ҳозирча «ПСЖ» «турмасида чиримоқда». Парижликлар клуби Эдинсон Каванини захира ўриндиғига ўтирғизиб қўйишган ва на уни сотишга рози бўлишмоқда, на у билан шартномани узайтиришмоқда. Ҳолбуки футболчининг амалдаги шартномаси муддати шу йилнинг ёзида якунига етади.\n«Улар футболчига нотўғри муносабатда бўлишмоқда, у «Пари Сен-Жермен» учун нималар қилганини ҳисобга олишмаяпти… Мен хафаман, улар жуда ёмон муносабатда», — дейди ҳужумчининг онаси.\nЯнварь ойи бошида «Атлетико» форвард учун 10 млн евро таклиф қилганди, аммо «ПСЖ» рад этди – француз клуби босслари футболчига кўпроқ нарх берилишини кутишмоқда. Бир ҳафта олдин Эдисон учун курашга «Челси» ҳам қўшилди. Бундан ташқари, «Атлетико» ўз таклифини молиявий жиҳатдан яхшилади. Энди Кавани клуби раҳбариятининг очкўзлик ўрнига соғлом ақл билан қарор қабул қилишини кутмоқда.\nЖиру қаёққа йўл олади?\nЖаҳон чемпиони бўлган ушбу ҳужумчи Фрэнк Лэмпард жамоасида ҳатто иккинчи эмас, учинчи форвард бўлиб қолди. Лондон клубида Жиру деярли ўйин амалиётига эга бўлмаяпти ва кетишни истамоқда. Ҳозирда ушбу француз учун «Бордо», «Астон Вилла» ва «Ювентус» клублари ҳам даъвогар бўлиб турибди. Аммо футболчи учун асосий даъвогар «Интер» ҳисобланади. Лэмпард ҳужумчини қўйиб юборишга қарши эмас, аммо маълум шартлар эвазига.\n«Биз Оливье билан гаплашдик ва бир хулосага келдик, аммо келишувдан ҳамма рози бўлиши керак: футболчининг ўзи ҳам, мен ҳам, клуб ҳам, жамоадагилар ҳам. Кўрамиз бундан нима чиқаркин», — дейди англиялик мураббий.\nТрансфер тақиқи ечилган «Челси» Чаловни сотиб оладими?\nЎтган йилнинг декабрь ойи бошида Спорт арбитраж суди (CAS) «Челси» учун трансфер тақиқини икки трансфер ойнасидан биттага туширди ва энди бу қишда «кўклар» янги футболчиларни харид қилиш имкониятига эга бўлишди. Лекин лондонликлар ҳозирча фақат Норвегия ёшлар жамоасининг 16 ёшли форварди Брайан Фьябемуни сафга қўшиб олган. Инглиз клуби Лэмпард ярим йилда қурган жамоага зарар етказиб қўймаслик учун трансфер бозорида эҳтиёткорлик билан ҳаракат қилмоқда. Жамоада позициялар бўйича яққол муаммолар йўқ – фақат муайян нуқталарни кучайтиришга зарурат бор.\nЮқорида «Челси»нинг Каванига қизиқиши ҳақида ёзилди. Лондонликлар Санчо, Иско, Мертенс, Дембеле, Заа, Поуп ва ҳатто россиялик ҳужумчи Фёдор Чаловга ҳам қизиқишмоқда. Кўрамиз, бу футболчиларнинг қайси бири кўклар сафида пайдо бўлар экан.\n«МЮ»да яна трансферлар барбод бўладими?\n«Манчестер Юнайтед»нинг «Бёрнли»дан мағлубиятидан кейин манкунианликларнинг собиқ футболчиларидан бири Рио Фердинанд шундай деди: «Жамоага келган баъзи футболчиларга қараб шундай ўй келади: улар «МЮ»нинг ҳақиқий футболчиларими? Уларни ким сотиб олган – мураббий ёки клуб? Бу таркибни йиғиш учун 600 млн фунт сарфланди, лекин мавсумдаги энг яхши футболчилар клуб тарбияланувчилари бўлиб чиқмоқда. Бу шуни англатадики, бу таркибни йиққан одам ўз ишини тўғри бажармаган».\nЧинданам «МЮ»нинг сўнгги беш йилдаги омадли трансферлари бир кафтдаги бармоқлар билан санагулик. «Қизил иблислар» тез-тез қимматбаҳо футболчиларни харид қилишади, лекин бу футболчилар сарфланган маблағларни оқлашмайди. Ҳозирда манкунианликлар нишонида «Спортинг» етакчиси Бруну Фернандеш, шунингдек жароҳат олиб сафдан чиққан Рэшфорд ўрнига Слимани («Монако») ва Игало (Хитой чемпионати) турибди.\n«Барселона» ҳимоя чизиғи қандай ўзгаради?\nҚишда «Барса» ҳимоясида жиддий ўзгаришлар кутилмоқда. Каталонияликлар бу мавсумда Примеронинг атиги 5 ўйинида майдонга тушган Самуэл Юмтитидан халос бўлишмоқчи (француз ҳимоячига «Арсенал», «МЮ» ва «Сити» каби клублар даъвогар), унинг ўрнига ёш ва истиқболли марказий ҳимоячи сотиб олиш режалаштирилган. Каталон клуби «Лейпциг»дан 21 ёшли Дайо Упамекано ва «Коритба»дан 17 ёшли Ян Коутони сотиб олишни режалаштиришган. Sport.es нашри маълумотига кўра, «Барса» бразил клуби билан ёш футболчи трансфер масаласини ҳал қилган. Аммо олдиндаги ҳафта ичида клуб ҳимоясини чиндан кучайтирадиган футболчи ҳам келадими?\nОбамеянг «Арсенал»дан кетадими?\nЕвропада қишки трансферлар якунига 10 кун вақт қолганида Mundo Deportivo нашри «Барселона»нинг «Арсенал»нинг габонлик форвардига қизиқиши мавжудлиги ҳақидаги инсайдни тарқатди. Манба маълумотига кўра, каталонлар Обамеянгни оғир жароҳат туфайли узоқ вақтга сафдан чиққа Суаресга ўринбосар сифатида кўришмоқда. Кейинроқ нашр янада батафсил маълумот берди. Унга кўра, Обамеянг гўёки каталонлар сафига ўтишга розилик билдирган ва трансфер шу қишдаёқ амалга ошади. Бу маълумот қанчалик ҳақиқатга яқинлигини бир ҳафта ичида билиб оламиз.\n«Сити» ҳимоясини ким кучайтиради?\nАПЛ турнир жадвалида «Ливерпуль» ва «Сити» ўртасидаги улкан фарқ — нафақат Клопп жамоасининг ақлбовар қилмас ўйини туфайли, балки Манчестер клубидаги жиддий муаммолар туфайли ҳамдир. Гвардиолага марказий ҳимоячилар савияси халал бермоқда. Ҳозирда «Сити»да атиги 4 нафар номинал марказий ҳимоячи бор. Лекин уларнинг иккиси мавсумнинг асосий қисмида майдонга туша олишмади: Лапорт жароҳатланган, Гарсия эса топ-клубнинг асосий таркибида ўйнаш учун ҳали ёшлик қилади. Бундай вазиятда «шаҳарликлар» қишда биринчи навбатда ҳимоя чизиғини кучайтиришга ҳаракат қилишини кутиш мумкин. Ҳозирда «Манчестер Сити» «Лестер»даги Жонни Эванс ва Чағлар Суюнчига, «Барселона»даги Самуэль Юмтитига, «Лейпциг»даги Дайо Упамеканога ҳамда «Бенфика»даги Рубен Диашга қизиқмоқда.\nГётце ёзгача «Боруссия» Дортмундда қоладими?\nФото: Christian Kaspar-Bartke/Bongarts/Getty Images\nЁзда Марио Гётценинг шартномаси тугайди – «Боруссия» яримҳимоячига янги шартномага таклиф қилмоқда, аммо маоши камайгани учун футболчи бу шартномани рад этмоқда. Энди масала футболчи клубни қачон тарк этишида қолган — қишда маълум миқдордаги маблағ эвазига ёки ёзда эркин агент мақомида текинга. Марионинг хизматларига Бундеслиганинг «Ҳерта» ва «Кёльн» клублари қизиқмоқда.\n«Милан» Пёнтек билан хайрлашадими?\nИбраҳимович «Милан»га қайтгунича ҳам Кшиштоф Пёнтек доим ҳам бошланғич таркибда тушавермаётганди, швед футболчиси келгач эса у майдонга тушишни тўхтатди. «Россонери»нинг А Серия доирасидаги учта ўйинда ҳам поляк ҳужумчи захира ўриндиғида ўтирди. «Кшиштоф шунчаки захира ўриндиғида ўтира олмайди, у Европа чемпионати арафасида яхши формада бўлишни истайди. У доимо ўйинларда қатнашишни истайди. Агар «Милан»да бунинг имкони бўлмаса, клубни алмаштиришга тайёр», — деган футболчининг отаси Владислав Пёнтек.\nҲозирда форвардга қизиқиш билдирган «Манчестер Юнайтед», «Тоттенҳэм» ва «Атлетико» клубларига миланликлар клуби томонидан рад жавоби берилган. «Барчаси трансферлар ойнасининг сўнгги ҳафтасида ҳал бўлади», — дея ишонч билдирган футболчининг отаси.\nЯнгиликлар » Спорт » Европада қишки трансферларнинг сўнгги ҳафтасидаги 10та асосий интрига\n15:21 Эксперт жавоби: Нега эркаклар ва аёллар бир хил ёшда пенсияга чиқишмайди?\n15:00 Евроосиё иқтисодий иттифоқининг истиқболлари (ёки унинг йўқлиги) ҳақида\n14:38 Ўзбекистон автомобиллар ишлаб чиқаришни оширди\n14:15 Идлиб: ким ким билан урушмоқчи (эмас)?\n13:54 Самарқандда ҳомиладор аёл устига симёғоч қулаб тушди\n13:35 Келинига ошиқ қайнота ёки давомий даҳшатлар...\n13:13 Тошкент аэропорти ривожланишдан тўхтаб қолишининг 3 "муҳим сабаби"...\n12:50 Президент Тошкент давлат иқтисодиёт университети бўйича янги қарор имзолайди\n12:27 Фарғонада "вирус"дан 10 кунда 9 киши ҳалок бўлди!\n12:08 Шавкат Мирзиёев: “Диний мактаб ва мадрасалар ташкил этилади”\n11:45 «Вазирларнинг безанган хотинлари, ўйнашлари шунчалик кўпки...»\n11:30 Зойир Мирзаевга янги ўринбосар тайинланди\n15:17 Бугун Европа кучли бешлик чемпионатларида ёзги трансферлар ойнаси расман ёпилади\n16:24 Сульшерга трансферлар учун катта маблағ берилади\n06:05 "Реал" қишки трансферлар учун 200 млн евро сарфламоқчи\n20:13 Англияда трансфер бозорини тубдан ўзгартирадиган қарор қабул қилинди\n15:03 «Реал» ёзги трансферлар вақтида янги рекорд ўрнатди\nЭксперт жавоби: Нега эркаклар ва аёллар бир хил ёшда пенсияга чиқишмайди?\nТошкент аэропорти ривожланишдан тўхтаб қолишининг 3 "муҳим сабаби"...\nПрезидент Тошкент давлат иқтисодиёт университети бўйича янги қарор имзолайди\nЕвроосиё иқтисодий иттифоқининг истиқболлари (ёки унинг йўқлиги) ҳақида\nИдлиб: ким ким билан урушмоқчи (эмас)?\nХитойда коронавирус билан қайта касалланиш ҳолати кузатилди\nМосквада 20 нафар хитойлик шифокорлардан қочди\nЛукашенко Путиннинг “кутилмаган” таклифи ҳақида гапирди\nЭронда сайлов бошланди. Трамп қандай қилиб натижаларга таъсир қилади?\n"Барселона"нинг янги мавсум либослари намойиш қилинди (фото)\nМаҳмуд Мурадов "Спартак"нинг қайси футболчиси билан дўст?\nАллегри: “Роналду 5 та “Олтин тўп”ни ютди, бироқ у ҳар доим олдига янги мақсадларни қўяди”\nЮрген Клопп МЮнинг 10 ёшли мухлиси талабини рад этди